text:
Ukuqhuma kubulale 15 eMexico
2013-02-01 07:31
Mexico City - Ukuqhuma okukhulu okwenzeke ekomkhulu lefemu kawoyela iPemex, eMexico City, kubulale okungenani abantu abangu-15 kwathi abalinganiselwa ekhulwini balimala.
Intuthu ebivimbanise kuleli bhilidi elinezitezi ezingu-54, yenze basala bephithene amakhanda labo abasindile.
Kwezinye izitezi kuphuke amawindi, abantu bezama ukweqa, kanti inkampani ithi imbangela yalokhu kuqhuma kusaphenywa ngayo ukugwema ukuqagela.
Lesi sigameko senzeke ngabo-16:00 ngoLwesine kuleli bhilidi ebelimumethe okungenani abantu abangu-3 500 ngaleso sikhathi, kusho umbiko wezindaba.
- Landela
IzindabaNews24 kuTwitter
- Sapa - AFP


c: text/html

text:
I-ANC ne-DA bancome uMotsepe
2013-01-31 16:49
Johannesburg - Amaqembu i-African National Conrgress kanjalo neDemocratic Alliance, asencome isiqumama esinguPatrice Motsepe, ngomnikelo wakhe awenzile, wokukhipha ingxenye yomcebo wakhe.
Amaqembu akhiphe izincomo ezitatimendeni ezibhalwe ngokwehlukana.
"Lokhu kukhombisa umusa omkhulu kubantu baseNingizimu Afrika, kukhombisa ukukhathalela nokuthanda izwe," kusho umkhulumeli we-ANC uJackson Mthembu.
"Sikholwa wukuthi lo mnikelo uzosiza abantu abaningi abahlwempu futhi uzosiza ekulweni nobubha uhulumeni ahlale ekhala ngabo. Kumele uMotsepe ashayelwe ihlombe," kuqhuba uMthembu.
I-DA ayisalanga ngaphandle ekukhipheni izincomo.
"I-DA ikwamukela ngazo zombili ukunikela kukaMotsepe, kumele nabanye babukele ekwenzeni kwakhe,” kusho ilungu le-DA ePhalamende uTim Harris.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).

robotstxt: allowed

filter: keep


text:
Lusalude ukhalo - Mosimane
2013-02-18 12:02
Johannesburg - Nakuba ngempelasonto bedlale umdlalo wesithupha bengahlulwa, umqeqeshi weMamelodi Sundowns uPitso Mosimane ukholelwa ukuthi iqembu lakhe iseyinde indlela okusamele liyihambe ukuze lizibone lidlala ibhola eliphezulu kwi-Premiership.
"Siya ngokwenza kangcono umdlalo nomdlalo, ngake ngasho nasekuqaleni,” kusho uMosimane.
"Angikenzi kahle okwamanje, kukhona la kusasele khona, kodwa eqenjini lami akekho ozihambelayo nje, wonke umuntu uyagijima.”
AmaBrazilians anyukele endaweni yesishiyagalombili kwiligi ngoLwesihlanu, ngesikhathi ezidlulela kalula nje kwi-Maritzburg United ePort Elizabeth.
UMosimane uthe iqembu lakhe kuzomele liqhubeke nokudlala kahle uma selibhekene neGolden Arrows ePitoli ngoLwesibili.
I-Arrows yanqoba iSundowns ngo 1-0 ngesikhathi bebhekene koweligi ngoSepthemba 2013, iqembu lisaqeqeshwa nguJohan Neeskens.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Umbutho ubulale 16 eThailand
2013-02-13 12:00
Narathiwat - Abombutho wezasemanzini abalwisana nezihonga ezihlasele enkambini yabo eThailand babulale amaphekulazikhuni angu-16 esigamekweni sempi yezulu lezandla esiqhubeke ubusuku bonke, kusho izikhulu ngoLwesithathu.
Lesi kube yisigameko sokuchitheka kwegazi esingakaze sabonwa kusukela kwabulawa amaphekula angamaSulumane angu-100 ngosuku eminyakeni eyishumi eyedlule.
Abebalelwa ku-30 amaphekula abegqoke umfaniswano othi mawufane nowombutho wezempi ahlasele umbutho wezasemanzini esifundazweni iNarathiwat ngoLwesithathu ezintatha, kusho uCaptain Somkiat Ponprayun.
Sibulale abangu-16 kwathi abanye bacela empunzini, kusho uSomkiat.
- Landela
IzindabaNews24 kuTwitter
- Sapa - AP


text:
Lingenile elokubulawa kowe-IFP
2012-12-06 16:39
Durban - Iphoyisa eliphenya ngkudutshulwa kubulawe ilungu leNkatha Fredoom Party, alikazifundi izitatimende azathulwa ngofakazi abahlanu.
UCaptain Cedric Nthenga uqale watshela iNkantolo yesiFunda eThekwini wathi babili ofakazi, waphinda washintsha wathi mhlampe bane noma bahlanu.
UNthenga ungumphenyi ecaleni elibhekene nabasolwa abahlanu, ababhekene necala lojubulala uCebisile Shezi, owabulawa mhlaka-6 Okthoba.
Abasolwa kuleli cala ngoMgezeni "Bhungu" Gwala, amadodana akhe uMjabulelwa Gwala, Malusi Sibusiso Ncengwa, noSkhumbuzo Nxumalo.
Umsolwa wesihlanu uBonginhlanhla Gwala, ungaphandle ngebheyili ka-R20 000.
UNthenga uphonswe imibuzo ngummeli uPaul Jorgensen, embuza mayelana nezitatimende zofakazi.
"Njengoba kucaca ukuthi awukazi uzifunde izitatimende, kusho ukuthi awazi noma bukhona yini ubufakazi obungasiza abamangalelwa,” kusho uJorgensen.
UNthenga uphendule wathi ukholwa wukuthi ukudedelwa kwabasolwa ngebheyili, kungase kuqhubeze udlame elokishini laKwaMashu
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
URosslee noDa Gama bamataniswa noSuthu
2012-09-17 12:05
Durban - Limfiliba ikusasa likaRoger Palmgren eqenjini AmaZulu njengoba iqembu liphinde lathelwa induku ngempelasonto, amahlebezi athi kungase kuqashwe uCraig Rosslee kanye no-Owen da Gama.
USuthu luthelwe ngehlazo yiSuperSport United, eyidle ngamagoli amathathu eqandeni, lokhu kushaywa kungokwesine izikhathi zilandelana.
Kuthiwa uPalmgren unukelwa wumnyango njengoba abaphathi boSuthu bezohlangana ukudingida ngokwehluleka kweqembu.
Umthombo oseThekwini utshele abezindaba zeKickOff.com ukuthi kungase kuxoshwe umqeqqeshi bese isikhala sakhe sivalwa nguDa Gama, oseke waqeqesha iPlatinum Stars, Bloemfontein Celtic, Orlando
Pirates kanye neFree State Stars.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kushone 8 engozini yemayini ePakistan
2013-01-28 12:03
Quetta - Ukuqhuma kwegesi kubulale abantu abayisihiyagalombili emayini yamalahle ePakistan eningizimu ntshonalanga nezwe, kusho izikhulu.
Le ngozi yenzeke esifundeni iLoralai, esifundazweni iBaluchistan, nesicebe kakhulu ngegesi, uwoyela nezimbiwa phansi.
"Lokhu kuqhuma kudalwe yi-methane. Kushone abasebenzi abayisishiyagalombili kwathi ababili bayiswa esibhedlela ngemuva kokutakulwa," kusho uMohammad Iftikhar, noyinhloko yezokuhlolwa kwezimayini esifundazweni.
Utshele i-AFP ukuthi le ngozi yenzeke ngesikhathi abavukuzi abangu-200 besemathunjini omhlaba.
NgoMashi 2011, kwashona okungenani abavukuzi abangu-43 ngesikhathi ukuqhuma kuwisa imayini yamalahle eBaluchistan.
- Landela
IzindabaNews24 kuTwitter
- Sapa - AFP


text:
Uthi akekho emjahweni wezikhundla ze-ANC
2012-03-21 14:53
Johannesburg - Ilungu lekomidi eliphezulu eqembini elibusayo uLindiwe Sisulu useziqhelelanisile namahlebezi athi usembangweni wezikhundla eqembini i-ANC.
Amahlebezi athi uSisulu usohlangothini oluphikisana nolukaMengameli uJacob Zuma.
"Uzakwethu uLindiwe Sisulu uyaziqhelelanisa nemibiko ethi uzoba semjahweni wezikhundla emele uhlangothi oluphikisana nomengameli," kusho umkhulumeli weqembu uJackson Mthembu.
"USisulu uyilungu leqembu elethembekile. Uwuqonda ngokuphelele uMthethosisekelo weqembu."
Imibiko yakamuva ithi uhlangothi olungaphakathi eqembini oluphikisa uZuma, luhlela ukufaka uSisulu angenele ukhetho lwezikhundla eziyisithupha eziphezulu.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
Kuboshwe abebebhikisha eMedupi
2013-02-15 14:01
Johannesburg - Kuboshwe abasebenzi abangu-46 esizindeni sokuphehla ugesi eMedupi, eLephalale kulandela umbhikisho obuphelezelwa wudlame, kusho amaphoyisa aseLimpopo ngoLwesihlanu.
UBrigadier Hangwani Mulaudzi uthe abasebenzi abebebhikisha bashise imoto yakwa-Eskom bacekela phansi nezimoto zamaphoyisa ngesikhathi kuqhubeka umbhikisho ngoLwesine ebusuku.
Bazovela enkantolo kungekudala ngamacala okudala uthuthuva emphakathini nokucekela phansi impahla.
Ngenyanga eyedlule, u-Eskom wayivala okwesikhashana le ndawo ngesikhathi abasebenzi abayitoho bengena esitelekeni.
Ukwakhiwa kwalesi sizinda sikagesi ophehlwa ngamalahle, kulindeleke ukuthi kuphothulwe ngo-2015, njengoba sekuphinde kwaphazanyiswa yiziteleka.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ubuyela emsebenzini uClinton
2013-01-07 11:01
Geneva - UNobhala woMbuso eMelika uHillary Clinton uzobuyela emsebenzini ngoMsombuluko ngemuva kokuphutha isikhathi eside kulandela ukungaphili kakhle, okuhlanganisa ukuba nehlule legazi ekhanda, kusho umbiko.
Umbiko wangeSonto uveze ukuthi lesi sikhulu esiphezulu kuhulumeni sizoba nomhlangano ngo-09:15, ngoMsombuluko nesekela lakhe, izingxoxo ngeke zivuleleke kwabezindaba.
Kuneminye futhi imihlangano ehleliwe isonto lonke, kuhlanganisa ingxoxo ezoba seWhite House ngoLwesibili noNobhala wezokuVikela uLeon Panetta kanye nomeluleki wezokuPhepha uTom Donilon, nawo okungenzeka bavalelwe ngaphandle abezindaba kuwona.
Umhlangano olindelwe kakhulu ilowo ozoba ngoLwesine, lapho uClinton ezohlangana noMengameli wase-Afghanistan uHamid Karzai.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Singasebenzisana noRamphele - Lekota
2013-02-15 14:01
Parliament - Kungase kube yinto engenzeka ukuthi sisebenzisane nosomabhizinisi uMamphela Ramphele uma engangena kwezombusazwe, kusho umholi weCongress of the People
uMosiuoa Lekota ngoLwesihlanu.
"Ngicabanga ukuthi singakwazi ukusebenzisana noRamphele uma esecacisile ukuthi iyiphi indlela azoyithatha, nokuthi izosiza kanjani ekuqiniseni amaqembu aphikisayo," esho esithangamini sabezindaba ebesihlelwe ngamaqembu aphikisayo ePhalamende.
Amaqembu akhona bekuyi-African Christian Democratic
Party, Azanian People's Organisation, Congress of the People, Democratic
Alliance, Inkatha Freedom Party, Freedom Front Plus, United Christian
Democratic Party, ne-United Democratic Movement.
URamphele wasula njengoSihlalo weGold Fields ngasekuqaleni kwesonto, ebeka isizathu sokuthi "uyoqhuba imisebenzi yokuthuthukisa umphakathi angene nakwezombusazwe".
URamphele kulindeleke ukuthi abambe isithangami sabezindaba ngoMsombuluko "ukucacisa ngezinhlelo zakhe zepolitiki".
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Imibono ngesabelo-mali sika-2013/14Comment on this story
NAMUHLA amehlo azobe ebheke kuNgqongqoshe wezeziMali kuleli uMnuz Pravin Gordhan njengoba ezokwethula isabelomali sonyaka ka-2013/2014 ePhalamende. Izinto ezibhekwe kakhulu kulesi sabelo ukuthanjiselwa kwabakhokhi bentela abahola kancane bese kuqiniswa kakhulu kulaba abadla izambane likapondo. Ezinye izinto okubhekwe ukuthi uGordhan agxile kuzo wuhlelo lukahulumeni lokwakha amathuba emisebenzi iNational Development Plan nohlelo olubizwa nge-Youth Wage Employment Scheme okuhloswe ngalo ukusiza intsha ithole imisebenzi. Okunye okubhekwe kakhulu yintengo kaphethiloli nokuthi imali yezibonelelo izonyuka kanjani. Isolezwe lixoxisane nabambalwa lizwa amanzi ngobhoko ngabakulindele kuGordhan. ULungi Langa ukhulume namalungu omphakathi, uNqobile Mbonambi wathwebula izithombe.
UMnuz Vela Mbokazi (28) waKwaMashu uthe ubengazi ukuthi isabelomali sinamuhla. Kodwa uthe kumphatha kabi ukuthi namanje ama-thuba omsebenzi awakabi maningi.
“Sibaningi kakhulu esinamakhono kodwa esingawutholi umsebenzi. Ngifisa ukuzwa uNgqongqoshe ekhuluma ngokunyusa amathuba omsebenzi. Okunye okubi ukuthi kuthuthukiswa osomabhizinisi asebevele bephumelele futhi abanamabhizinisi asimeme,” kusho uMbokazi.
Uthe kuyafana noma kunganyuswa imali kagwayi ngoba kwabaningi ugwayi ufana nesinkwa bazowuthenga noma sewubiza.
UNksz Thulile Mabanga (25) waseNtuzuma ufisa ukuzwa ungqongqoshe ekhuluma ngokuthuthukisa izikole zasemakhaya.
“Mihla namalanga sifunda ngezingane ezifundela phansi kwezihlahla ngoba amagumbi okufundela engenele ezikoleni zasemakhaya. Kungakuhle kunyuswe imali yokwakha izikole.
“Kubuhlungu ukuzwa ngezingane ezifundela phansi kwezihlahla,” kusho uNksz Mabanga.
UMnuz Andile Ngcobo (27) waseNtuzuma naye obengazi ngesabelomali esithulwa namuhla, uthe ufisa kwandiswe imisebenzi.
“Sibaningi esingasebenzi futhi iningi lethu kalifundile kodwa siyafuna ukusebenza. Mina ngibona ukwandiswa kwamathuba emisebenzi kungasiza ngisho ekuqedeni ubugebengu ngoba abanye bethu benza ubugebengu ngoba bezama impilo,” kusho uNgcobo.
UMnuz Ayanda Khumalo (27) waKwaMashu yena uthe ufuna kwandiswe imisebenzi. Uthe okunye okubalu-lekile ukuthi kulungiswe ukuletha izindlela zokugqugquzela izingane ukuthi zikukuthalele ukufunda.
“Ukuqinisa izinhlelo zokugqugquzela izingane ukuthi zifunde kungasiza ekunciphiseni abantu abagcina benza ubugebengu,” kusho uKhumalo.
UNksz Zandile Mbonambi (33) uthe kumele kugxilwe ekunyuseni imali etholwa ngabakhubazekile netholwa yizalukazi.
“Ogogo yibona abanakekela izingane zabantwana babo futhi yibo abathwala imindeni eminingi, kungangcono banyuselwe imali yesibonelelo,” kusho uNksz Mbonambi.
UNksz Nobuhle Zulu, waseNtuzuma uthe kungakuhle uhulumeni athasisele imali ekwakhiweni kwemigwaqo nokufakwa kwamanzi nogesi ezindaweni zasemakhaya.
“Okunye okungasiza ukunyuswa kwemali yezaguga mgoba zona zihlala nabazukulu abaningi leyo mali igcine ingaseneli, isiphelela obala,” kusho uNksz Zulu.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Ziyabadina iziKhothane - Umbono
2012-08-03 16:13
Cape Town - UKamohelo Tsimane, 14, waseSoweto, uzibulele ngemuva kokuthi ubaba wakhe enqabe ukumthengela izicathulo zeCarvela.
Umfana ubeyingxenye yabamaqembu azibiza ngeZikhothane, okungamaqembu oswenka.
Abafundi beZindaba News24 babeka imibono yabo ngalolu hlobo lwezincwasimende.
UThembisile Maqhishila uthe: Ngakithi ayikho lento yezikhothane, akahambe uma ebone kwiyindlela elula lena.
Uzongcwatshwa kudlule lo baba akanasono, kumele izingane sizifundise ukwanela zisencane.
UKhanyisile KI Mtshali uthe: Angikaze nakanye ngisibone iikhathana ngakithi.
UNana Miya uthe: Indaba yezikhothana wubulima obuphindiwe.
UPhilile Mhlongo Nqobile uthe: Ngakithi azikho izikhothane, futhi ngiyajabula ngoba ziyabhedla.
UNtwana Eenboom uthe: Mina ngizwela abazali bakamufi.
UBukelani Mbulazi OMnyama uthe: Izikhothane yizisebenzi zikaSathane, akekho umuntu ongathenga ifoni bese eysihisa noma ashise imali.
Aasebenzi futhi akwaziwa ukuthi bayithathaphi imali abadlala ngayo.
U-Owen Hadebe uthe: Ijulile indaba yezikhothana, idinga abazali abaneso lika"moya" abakwazi ukubona izinto ezicashile.
UNkanyiso Masoka uthe: Ngakithi kukhona izinsizwa ezizithandayo kodwa azizibulali.
UPhilane Malinga uthe: Abantwana badidwa wukukbusa, ngizobasola nabazali ngokuthengela izingane izinto ezibizayo, kumele izingane zifundiswe ukuthi into enhle iyasetshenzelwa.
UNelisiwe Zinhle Msomi uthe: Lezi zikhothane ndini zizenza abantu abanemali zibe zingenayo.
Bahlukumeza abazali befuna izinto ngenkani bazi kahle ukuthi akumiwe kahle emakhaya, baphinde bathathe zona lezi zimpahla ezibizayo bazidabule.
Yinto nje engenamqondo engabe baya ezikoleni bafunde ukuzimela.
UMathaks Ledula Sishi uthe: Umkhuleko kuphela ozosiza ngalesi sikhathi esikuso, usungaze ufele iCarvela!!
UXolani Sydney Dludla uthe: Wenze kahle wazibulala vele ubengento yalutho, uyangicasula udengaze azibulale icathulo.
Ukube umuntu uyayekwa adliwe yizinja naye bekuzomele anikelwe kuzo.
U- Idah Zinzi uthe: Laba bantwana baphethwe wukusa nje qha, bakhona nangapha eMpumalanga.
Ngalendlela abahlekisa ngayo banetekisi yabo ebathuthayo.
USan'za Ice uthe: Iyagula le ngane ezibulele, akabacabangeli abazali bakhe njengoba esebafake ezindlekweni ezinjena.
UMandla Zondwa Ndzondza uthe: Wenze kahle kakhulu, akufuneki namaphoyisa alokhu ehlupha ubaba ngemibuzo.
UNelly Mamboh Mbokazi uthe: Bengizomngenela ngenduku khona esefile ngimubhaxabulele ukuzibulalela into engekho.
US'phelele Khumalo Peni uthe: Uyasangana lo mfana...kodwa nokho yinhle iCarvela.
UThobile Khumalo uthe: Wenze kahle umfana wazibulala wangabulala uyise.
UMshane Ngubane uthe: Akafe vele izikhothane azidingeki emphakathini.
UMfanafuthi Mbele uthe: Isangene le ngane, kwangathi isizile yasheshe yathatha l endlela, ibisazomosha kakhulu.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Bafuna eyobuholi beminyaka eyishumiComment on this story
MDU NCALANE
SIZOSUSA inkulumo mpikiswano eshisa phansi engqungqutheleni ka-53 ye-African National Congress (ANC), eqala ngeSonto eMangaung, isiphakamiso sesifundazwe iWestern Cape, sokuthi ubuholi obuzokhethwa bube yisigungu esiphezulu buhlale iminyaka eyishumi esikhundleni kweyisihlanu.
USihlalo kaKhongolose kulesi sifundazwe uMnuz Marius Fransman uthi bazosiphusha lesi siphakamiso kodwa ngeke siqale kulobu buholi obuzokhethwa manje. “Uma ubheka indlela izwe okumele lithuthuke ngayo uyabona ukuthi kuncike kakhulu eqenjini elibusayo uKhongolose. Okwenzekayo njengamanje wukuthi kukhethwa ubuholi bube nemibono emihle, buyifake kuhulumeni kuthathe isikhathi kulandelwa imigomo nemithetho ukuthi kuphasiswa leyo migomo, buyaqambe buyaphaphama ubuholi sekusele unyaka owodwa ukuthi benze umsebenzi. Lokhu sizokufaka ngaphansi kohlu lokubuyekezwa komthethosisekelo wombutho ngoba kungathinta nomthethosisekelo wezwe,” kuchaza uFransman ohlelweni lomsakazo wakwaSABC.
Umhlaziyi wezombusazwe uMnuz Bhekisisa Mncube, uthi lokhu kubukeka kuyiphupho elihle eminyakeni ezayo kodwa lesi siphakamiso ngeke silibone elidlalayo kule ngqungquthela.
“Uzokhumbula ukuthi iWestern Cape ihambisana nedlanzana eleseka ukushintshwa kobuholi futhi lesi siphakamiso asizange sifakwe nasengqungqutheleni yemigomo ngoJuni nonyaka, nokuzokwenza sikhahlelwe ekuseni eMangaung. Angisiboni sinikezwa ithuba ikakhulukazi njengoba sikubeka kucace ukuthi asifuni ukuthi kuqale ukusebenza kwaso ngalobu buholi. Uma ubheka iziphakamiso ezinhle njengalezi eziqala zizinhle zigcine sezephula inqubo yentando yabantu abaholi bagcine sebengondlovu kayiphikiswa ngoba beqhoshe ngokuhlala isikhathi eside ezikhundleni,” kusho uMncube.
Ephawula ngezinye iziphakamiso ezingase zishise kule ngqungquthela uMncube uthe aziziningi iziphakamiso ezizoshiya abantu bebambe ongezansi ngoba okuningi kwadlulwa kukho kwacwaningwa eMidrand. Uthe abantu abazolala ubuthongo emuva kwale ngqungquthela ngosomabhizinisi ikakhulukazi abasemkhakheni wezimayini ngoba le ngqungquthela izokhipha isiqiniseko sokuthi izimayini ngeke zifakwe ngaphansi kukahulumeni. “Uhlaka olwalufuqa lo mgomo weNationalisation of Mines, alusenamandla selwenziwa izimungulu. Kule ngqungquthela luzobe lumelwe yizithunywa ezingu-45 kuphela nokuwuphiko lwentsha lukaKhongolose. Osekusele manje wukuthi ingqungquthela inikeze umgomo ocacile wokufukula umnotho nozonikeza ithemba kubatshali zimali bakwamanye amazwe,” kuchaza uMncube.
Olunye udaba olungase lufe kule ngqungquthela olwake lwashisa ngoJuni olwesiphakamiso ebesiphushwa yiKwaZulu-Natal, sokuthi kuncishiswe amalungu okwengeza esigungwini esiphezulu sisuke ku-80 sehlele ku-60 khona kungene abaholi abanohlonze nabaqotho kuphela kulesi sigungu. IKwaZulu-Natal, isiyehlele ngezansi kulesi siphakamiso emuva kokubonisana nezinye izifundazwe.
“Lesi siphakamiso besivele singadala inkinga ngenxa yokuthi kuningi okumele kubhekelelwe emalungeni okwengeza. Akubona bonke abaholi abasohlwini oluzohlulwa abangasadingeki esigungwini salabo abazowina. Ukuba nesigungu esibanzi kwenza nalabo abasadingeka abangadliwa yizembe babhekelelwe njengoba kwenzeka nasengqungqutheleni yasePolokwane ngo-2007 sabona abaholi abafana noJoel Netshitenze, Nkosazana Dlamini-Zuma, nabanye ababe ngaphesheya bethola izikhala esigungwini sikaZuma,” kuchaza uMncube.
Omunye umgomo obhekwe ngamehlo abomvu ngowodaba lomhlaba njengoba uhulumeni esekucacisile ukuthi uhlelo olwaziwa ngeWilling Buyer Willing Seller, aluthanga shu ekubuyiseni nasekwabiweni komhlaba ngendlela. UMncube uthi le ngqungquthela kumele iphume nesu elicacile lokubuyisela umhlaba kubantu. “UMnyango wemiHlaba usuvele usuyikhiphile iGreen Paper ngodaba lomhlaba ikakhulukazi njengoba ngonyaka ozayo umthetho wokudliwa komhlaba wabantu abansundu owashaywa nguhulumeni wobandlululo, uzobe uqeda iminyaka eyikhulu njengoba washaywa ngo-1913,” kubeka uMncube.
Phakathi kwezinye iziphakamiso okuzothathwa izinqumo ngazo singabala udaba lwezemfundo oluseqhu-lwini kuhulumeni wakuleli kanti nezindaba zakamuva ezithinta lo mkhakha zizokwenza abantu babheke ngamehlo anzulu ukuthi kuzothathwa ziphi izinqumo ngezemfundo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kuzolalelwa icala ngeDalai Lama
2012-11-09 16:38
Bloemfontein - INkantolo eNKulu yokweDlulisa amaCala izolalela isicelo seNkatha Freedom Party kanye neCongress of the People, sokuthi kuphenywe ukuthi kwakuhambisana yini nomthetho ukuthi uMnyango wezaseKhaya unganiki umholi wenkolo waseTibet, imvume yokungena kuleli.
IDalai Lama yancintshwa i-visa yokuthi ingene kuleli ngesikhathi imenywe emcimbini wokubungaza usuku lokuzalwa luka-Archbishop Emeritus Desmond Tutu.
"Ngenxa yezizathu ezingaqondakali udaba lukaDalai Lama lubeka obala ubudlwelwano obukhona phakathi kwabaphathi baseNingizimu Afrika nohulumeni waseChina," kusho okhulumela i-IFP uMario Oriani-Ambrosini.
"Abameli bakahulumeni bahambise amaphepha ngaphambi kwenkantolo bethi ukunganikwa kweDalai Lama i-visa, akuhlangene nohulumeni waseChina," echaza.
Umgcotswha lona uhlonishwa kakhulu ngegalelo lakhe njengoba esake wahlomula nangendondo iNobel Peace Prize, ukwazi ukuhambela amazwe amaningi ngaphandle kwaseNIngizimu Afrika naseChina.
Ngesikhathi engayitholi imvume yokungena kuleli, uMbhishobhi uTutu wathi uhulumeni wakuleli unesihluku udlula owangesikhathi sikahulumeni wobandlululo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kuphuma izidumbu ngamarabi eKZNComment on this story
SIMPHIWE NDWANDWE
KUBANJWE umoya ngesifo samarabi esihlasela izinja namakati esesisabalele ezingxenyeni ezithile zesifundazwe iKwaZulu-Natal.
Kukhulunywa nje sekunabantu asebeshonile ngenxa yalesi sifo esihlasela kakhulu izinja namakati kanti kubikwa ukuthi sibhoke kakhulu esifundeni sasoThukela.
Izolo uNgqongqoshe wezoLimo nezeMvelo KwaZulu-Natal, uDkt Meshack Radebe, ubehambele umngcwabo wowesifazane waseNgonyameni ngaphandle kwaseMlazi okusolakala ukuthi ubulawe yisifo samarabi asithola ngemuva kokulunywa yinja.
UNksz Clementia Chaphiya Cele ushone ngemuva kokugula inyanga kade elunywe yinja eyamhlasela esemzini wakhe ngoMashi.
Udadewabo kamufi uNkk Elizabeth Cele uthe ukugula kumqinise emasontweni amabili edlule lapho wavele wakhala ngobuhlungu bengalo obungabekezeleki waze waphuthunyiswa esibhedlela eMshiyeni.
Ngosuku olulandelayo waqala ukuphalaza into emnyama abuye akhale ngokubona izinto ezixakile ekhala nangokuthi kukhona izinto ezimhamba emzimbeni wabe eselaliswa esibhedlela.
Ushone ngoMeyi 25 kanti odokotela bomnyango basayohlola ubuchopho bakhe ukuze babone ukuthi ngabe yilesi sifo ngempela yini esimthathile.
Lona wesifazane ushona nje kunomunye oshone kusolwa sona lesi sifo kuleya ndawo kanti kwezinye izindawo kunabantu ababili okwembulwa kwembeswa kubo ngenxa yesifo samarabi.
URadebe uthe wonke umuntu onenja noma ikati kufanele abonane nodokotela ngokushesha ngoba amanzi asengenile indlini sihlasele lesi sifo.
“Umuntu ongezikuyigoma inja yakhe ezinyangeni ezintathu ezizayo uzoboshwa. Sicela ukuthi bonke abamadolonzima ukuthi bahambise izinja namakati emigomeni basize benze lokho ngenhloso yokuhlonipha lo mama osesishiyile ngenxa yalesi sifo,” kusho uRadebe.
Ngokophenyo loMnyango kaRadebe abantu abasengozini enkulu yokuthola isifo samarabi yizingane nalabo abangagomi izinja zabo.
Kubanjwe umoya esifundeni sasoThukela njengoba khona sibikwa kakhulu lesi sifo kulandele uThungulu.
Isifunda soGu sona sinezehlakalo zalesi sifo ezingu-16% kugcine iTheku ngezingu-13%. URadebe uthe kuhle ukuba wonke umuntu aphuthume ayogoma izinja ngoba abantu njengoba behamba izindawo ezahlukeneyo maningi amathuba okuthi basisabalalise lesi sifo.
NgoLwesibili kulindeleke ukuthi lo Mnyango wethule isabelozimali esizothinta kakhulu nakulo lolu daba lokuhlasela kwamarabi uphinde uchaze ukuthi ukwelashwa kwawo kuzokwenziwa kanjani.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kufe usana nonina kusha umjondoloComment on this story
BONISWA MOHALE
KUSHE owesifazane (25) washona nengane yakhe enezinyanga eziyisishiyagalolunye emijondolo yaseCato Crest, eThekwini izolo.
Ngokusho kwabantu abahlala kuleya mijondolo, lo mama ubeqashile kule ndawo.
Iningi labantu lithe lisola ukuthi umlilo uqale emjondolo womunye umuntu obephuthuma emsebenzini izolo ekuseni.
Abathandanga namagama abo noma ukuthathwa izithombe ngabezindaba.
Ikhansela lendawo, uNksz Zanele Ndzoyiya, uthe uvuswe ngo-4 ekuseni etshelwa ukuthi sekwenzeke umonakalo.
Uthe uthole unina wengane, uNksz Mathe Letioane, eseshonile nengane yakhe uPrincess.
Ngokusho kwekhansela, imbangela yomlilo kayaziwa kodwa kusolakala ukuthi uqalwe yisitofu sikapharafini noma ikhandlela obekushiywe kuvutha.
“Emjondolo akulula ukuthola ukuthi umlilo uqalwe yini njengoba abantu bevele bangaphumeli obala. Sesishiye konke ezandleni zamaphoyisa okuyiwona azocacisa ukuthi yini eqale lo mlilo oshise izindlu ezimbili wasithathela nomama osemncane nengane yakhe,” kusho uNksz Ndzoyiya.
Unxuse abantu ukuba baqaphele ikakhulukazi njengoba isimo sezulu sisibi.
Uthe omakhelwane kufanele baqaphele ukuthi bazicishile izitofu namakhandlela futhi bayeke nogesi wezinyokanyoka.
Izihlobo zikamufi bese zazisiwe ngokushona kwakhe kodwa bekungakaziwa ukuthi uzofihlwa nini.
Abanye abantu bathe ukube umasipala ububahlinzeka ngogesi ngabe isehlakalalo esifana nalesi asenzekanga.
NgoJulayi kube nemashi yabahlali basemijondolo base-Puntans Hill lapho bebewufuna ngodli ugesi.
Imizamo yokuthola ukuphawula kwamaphoyisa iphunzile njengoba engayiphendulanga imibuzo abethunyelelwe yona nge e-mail izolo ebusuku.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
I-ANC izosebenzisa imali yayo eMangaung
2012-12-14 12:07
Johannesburg - UNobhala Jikele we-ANC uGwede Mantashe usephumele obala wathi abantu bangakhathazeki njengoba iqembu lizosebenzisa imali yalo eliziqokelele yona uma sekuqhubeka ingqungquthela eMangaung.
"Inkomfa ye-ANC ngeke yenziwe ngemali kahulumeni," esho ohlelweni obeluhlelwe yiphephandaba iThe New Age kuSABC2.
Inhlangano iziqokelele imali yayo ngemicimbi efana nama-gala
dinner.
I-African National Congress izoba nengqungquthela yayo ka-53 e-University of the Free State, eBloemfontein, ngeSonto kuya kuLwesihlanu.
Izobe imelwe ngamalungu angu-4 500, abalandeli kanjalo nabezindaba nezicukuthwane.
"Kuzoba nzima kodwa sizobhukula," kusho uMantashe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kugwetshwe amaphoyisa ngokufa kwabasolwa
2012-08-13 07:49
Durban - Amalungu amabili eSAPS Ulundi Task Team agwetshwe iminyaka engu-34 ebhadla ejele ngokuthumba, ukubulala ngokungenhloso namacala amabili okubulala.
Lokhu kwenzeka ezigamekweni ezimbili ezingafani.
Isigameko sokuqala senzeka ngoMeyi 2009, ngesikhathi oConstable Lucky Khumbulani Mdluli noBonwayinkosi Nxumalo –
namalungu ophiko oluqapha udweshu emphakathini uWarrant Officer Maxwell Nsibande noConstable Nkosinathi Dlamini noThembisani Zulu – bezifikela mathupha kubasolwa abakhonjwa ngoxhaxha lwezigameko ezishaqisayo oLundi naseMelmoth.
Owe-Independent Police
Investigative Directorate’s (IPID) uMoses Dlamini uthe leli thimba laya eNkandla lifuna uNathi Nkwanyana, nowayehlala nentombi yakhe uNonhlahla Ntanzi.
“Babayisa ehlathini, nalapho bahlukunyezwa khona uNkwanyana waze washona."
Esigamekweni sesibili ngoMeyi 29, amalungu alolu phiko aphinde abandakanyeka esigamekweni esaholela ekushoneni kukaLungani Biyela.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
IGhana isiwatholile amabhonasi
2013-01-29 16:38
Port Elizabeth - Umdlali nomdlali weqembu lesizwe eGhana, usegixabezwe ngo- $35,000 (26,012 euros), ngemuva kokuthi iqembu likwaze ukudlulela kowamaQuarter-Final e-2013 Africa Cup of Nations.
Lokhu kuvezwe yizikhulu ngoLwesibili.
"Sebenikiwe amabhonasi," kuqinisekisa imanenja yeqembu u-Emmanuel Kyeremeh.
"Ukube behlulekile ukudlulela phambili, bebengeke bathole lutho,” eqhubeka.
IGhana isiyanqoba lo mqhudelwano kwaze kwaba kane, kumanje inamaphuzu ayisikhombisa kuGroup B kanti ikanye neMali, enamaphuzu amane.
AmaBlack Stars azobhekana neCape Verde, ngoMgqibelo eNelson Mandela Bay Stadium.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
IsiNguni
Izilimi zesiNguni ziyisiXhosa, isiZulu, isiSwazi kanye nesi Ndebele. Izilimi zesiNguni zikhulunywa eNingizimu Afrika, eZimbabwe naseSwazini.
Igama elithi Nguni lithathelwa kuhlobo lwenkomo ebizwa ngokuthi 'inkomo kaNguni'. Igama elithi Nguni libuye lisetshenziswe ukuchaza abantu abakhuluma lolu limi. Izilimi zesiNguni ziliqenjana lwezilimi ezibizwa phecelezi ngokuthi i' Southern Bantu Languages'. Lezi zilimi zikhulunywa ngendlela ecishe ifane, ngakho uningi lwabantu abazikhulumayo bayakwazi ukuzwana nakuba bekhuluma izilimi ezahlukene. Ochwepheshe kwezezilimi bahlukanisa lezi zilimi zesiNguni ngamaqenjana amabili abizwa ngokuthi i"Zunda Nguni" kanye ne "Tekela Nguni". Izilimi zesiZunda ziyisiZulu, IsiXhosa kanyene siNdebele sasenyakatho Izilimi zesiTekela ziyisiSwati, IsiPhuti, IsiBhaca, IsiHlubi, IsiCele kanye nesiLala


text:
Izinyunyana zifuna ahoxe uRamaphosaComment on this story
INTATHELI YESOLEZWE
I-ANC namadlelandawonye ayo kuthiwa ibheka indlela enganxusa ngayo usomabhizinisi uMnuz Cyril Ramaphosa ukuba angavumi ukuthi igama lakhe liphakanyiswe njengePhini likaMengameli Jacob Zuma eMangaung ukuze igweme umsindo ongadaleka njengoba sekusele izinyanga ezingu-18 kuyiwe okhethweni lukazwelonke kuleli.
Labo abeseka uMengameli Zuma bathi kunzima ukuba badayise lo mbono njengoba iphini likaMengameli uMnuz Kgalema Motlanthe lingazange lithi vu ngesikhathi labo abalesekayo kade “behlakaza” i-ANC besebenzisa igama lalo.
Njengoba sekusele isonto ukuthi kuyiwe eMangaung uMotlanthe kubonakala emakhulu amathuba okuthiwa akhale ngaphansi ezikhundleni eziphezulu eziyisithupha uma ephokophela nokuthi akakwamukeli lokhu okubekwa ngabeseka uZuma.
NgoLwesine uMengameli Zuma utshele iphephandaba laseNgilandi iDaily Telegraph ukuthi “usekulungele” ukusebenza noRamaphosa, okuyisitatimende esibonakala siyisixwayiso kuMotlanthe ngokuthi isikhathi siyamhambela.
Labo okuthiwa basekhaleni lokuthi kufinyelelwe kulesi sivumelwano noRamaphosa kuthiwa sebebe nochungecghunge lemihlangano. Kuthiwa abafuna kakhulu lokhu yizinyunyana.
URamaphosa nguye oqokwe kakhulu esikhundleni sephini likaMengameli we-ANC, kanti uMotlanthe uqokwe kuphela isifundazwe iNorthern Cape.
Okhulumela uMotlanthe, uMnuz Thabo Masebe uthe ukhululekile ukungeneka noma yikuphi lapho i-ANC imthuma khona.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Akusekude ngomphumela wokhetho e-Angola
2012-09-03 16:36
Luanda - Izodedelwa ekupheleni kwesonto imiphumela yokhetho lwase-Angola ekubhekeke ukuthi ibuyisele esikhundleni uMengameli uJose Eduardo dos Santos, kusho iKhomishana yoKhetho.
"Sizokwazi ukuqinisekisa bese sidedela kahle imiphumela ekupheleni kwesonto, kusho umkhulumeli weNational Electoral Commission uJulia Ferreira, etshela abezindaba.
Izingqapheli zasemazweni angaphandle zithi ukhetho lube ngokukhululekile nolungenazihibe, lolu kube wukhetho lwesithathu kusukela izwe lathola uzimele geqe ngo-1975.
Izibalo zakamuva ezingakaqinisekiswa zithi iqembu elibusayo iPeople's Movement for the Liberation of Angola (MPLA), yilo elihamba phambili.
Ebantwini abangu-90% abavotile, kuthiwa u-72.2 uvotele iMPLA.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Lihlehlisiwe elabenkolo kaSathane
2012-11-09 12:02
Johannesburg - Lihlehlisiwe icala lamadoda amathathu nentombazane abasolwa ngokubulala intombazane esigamekweni okusolakala ukuthi kwakungumhlatshelo eNkantolo eNkulu yaseGoli, kubika i-Eyewitness News ngoLwesihlanu.
ULindon Wagner, 21, Robin Harwood, 18, noHarvey Isha, 23, bagcinwa esitokisini kusukela banqatshelwa ibheyili ngoNovemba wonyaka odlule.
Intombazane, 15, nayo eyathinteka kulokhu kubulala igcinwe ngaphansi kweso labazali bayo.
Ngo-Okthoba wonyaka odlule, uKirsty Theologo, 18, wabhunyelwa ngophethiloli wase okhelwa ngomlilo ngemuva kwe-swimming pool
kuJulius Street, eningizmu yeGoli.
Wabe eseshonela esibhedlela iChris
Hani Baragwanath.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Uzogcinwa esitokisini umfundi obulele
2012-11-23 08:01
Johannesburg - Umfundi wasesikoleni samabanga aphekeme osolwa ngokudubula abulale lowo obehlala ngokumchukuluza ukuzogcinwa esitokisini kuze kube ufaka isicelo sebheyili ngoLwesine oluzayo, kubika iSowetan.
Lo mfundi, 18, ubhekene necala lokubulala, ukweba nokuphatha isibhamu ngokungemthetho.
Leli bhungu lasePhineas Xulu Secondary School eVosloorus, eKurhuleni, lisolwa ngokudubula libulale uNkululeko Ndlovu, 18, ngesibhamu somsebenzi sikanina ngoLwesibili.
Kusolwa ukuthi umufi ubeyingxenye yababamba inkunzi umsolwa ngoMsombuluko esikoleni.
UNgqongqoshe wezeMfundo eGauteng uBarbara Creecy uhambele lesi sikole ngoLwesine wathi isigungu esongamele isikole kumele sithathele labo abahlukumeze lo mfana izinyathelo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Ingqovungqovu yeveni efanele umndeni wonkeComment on this story
IMOTO: Mazda BT-50
AKUYONA nje kuphela ingqovungovu yeveni lokusebenza emapulazini, kodwa iMazda BT-50 pickup ihlanganise izinto eziningi ngoba ithi iyimoto yokusebenza iphinde ikwazi ukusetshenziswa imindeni uma ihlangene izikhipha.
Uma uyibheka uyabona ukuthi kuhlanganiswe isitayela sobuntofontofo, amandla okumelana nemisebenzi adingeka emotweni enkulu eyiveni. Ihlukene ngezinhlobo ezintathu kukhona iDouble Cab, Single Cab, kanye nebizwa nge Freestyle Cab lena eyakhelwe imindeni kanti futhi ongayisebenzisa ezintweni zamabhizinisi. Okuhle ngazo zonke izinhlobo ukuthi kulokhu kwaMazda bazivulile ngaphakathi ukuze abantu abangaphakathi bakhululeke.
Amandla ale BT-50 abonakala kahle uma idonsa umthwalo njengoba kuyona ukudonsa isikebhe sasolwandle kuyinto engelutho.
Ukungena nokuphuma kule moto kwenziwe kwaba lula uma uqhathanisa neyangaphambili engena esikhaleni sayo. Lokhu kudalwa uhlobo olusha lwezicabha esezivuleka ugabagaba. Lezi zicabha zibonakala kahle kwi Freestyle Cab okuthi noma sezivulekile kuphinde kube nesikhala esikhulu ongabeka kuso izimpahla ngemuva kwezihlalo zangaphambili.
Empeleni kuzona zonke izinhlobo abagibeli bahlala bakhululeke kusukela phansi ezinyaweni, izindawo zokubeka izingalo kanye nezokuncika.
Zonke izinhlobo ze Freestyle Cab (ngaphandle kwalena enenjini engu 2.2 MZ-CD SLX High Ride 4x2 5 MT Diesel) akanye neDouble Cab ziphuma ne-radio edlala i-MP3. I-BT-50 iphuma ne airconditioner eyi dual zone okusho ukuthi ungakwazi ukuyisebenzisa iqondane nawe ngqo ngaphandle kokuphazamisa abanye abagibeli.
KWEZOKUPHEPHA
Njengoba kuyiveni eyakelwe ukwennza imisebenzi nokungcebeleka nomndeni kwa Mazda bakuqikelele ukuthi baqinisa kakhulu kwezokuphepha. Bheka nje ngoba iphuma ne Emergency Brake Assist (EBA) esiza ukuthi imoto ibambe ngqi ezimweni ezinzima lapho umshayeli ebona khona ingozi. Akugcini lapho kodwa iphinde ibe ne Load Adaptive Control (LAC) ekwazi ukukala isisindo somthwalo ngemuva emotweni ukuze ikwazi ukusebenzisa amandla okudonsa ngawo wonke amasondo. Iphinde iphume nobunye ubuchwepheshe kwezokuphepha obubizwa nge Trailer Sway Assist (TSA) obusiza kakhulu ukubona uma umthwalo odonswa imoto ugcwala umgwaqo ngenxa yesisindo. Lobu buchwepheshe buhambisana ne Roll Stability Control esiza ekutheni imoto ingaphenduki uma.
Ezinye izinhlobo kule BT-50 zifakelwe ubuchwepheshe obulekelela umshayeli akwazi ukubona izinto ezingamphazamisa kanti akulula nokushayisa abantu abahamba ngezinyawo ngoba iphuma nePedestrian protection eyakhelwe ebhuthini okuthi noma umuntu kwenzeka umshayise kodwa angalimali ngendlela abengalimala ngayo uma eshayiswa yimoto efana neyakho.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Ushayasibhamu uvulele ngenhlamvu kwabangamaSulumane
2013-01-08 11:04
Kano - Oshayasibhamu abebehamba ngesithuthuthu babulale abantu abathathu ngoMsombuluko ngesikhathi bevulela ngenhlamvu amaSulumane abethandaza enyakatho yeNigeria eKano, kusho amaphoyisa.
Oshayasibhamu abathathu badubule abantu abebezilungiselelela umkhuleko wakusihlwa, kusho okhulumela amaphoyisa uMagaji Majia etshela abe-AFP.
Kulimale umuntu oyedwa kulokhu kuhlasela , laboshayasibhamu kukholakala ukuthi abeqembu lontamolukhuni iBoko Haram.
Udlame oluthinta iBoko Haram' selushiye cishe kushone abantu abantu abangu-3 000 kusukela ngo-2009, kuhlanganisa ukubulala kwamasosha.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kugwazwe kwabulawa umfundi eNyuvesi yase-EC
2011-03-03 07:37
Johannesburg - Amaphoyisa aseMpumalanaga Koloni athi kusolakala ukuthi isitshudeni, 23, saseWalter Sisulu University sigwazwe isoka laso sashona ngoLwesithathu.
Owamaphoyisa uLieutenant Colonel Mzukisi Fatyela uthe: "Kusuke ingxabano phakathi kwalesi sitshedeni nesoka laso, sagwaza safa."
Lesi sigameko senzeke ekhaya lalo wesifazane elokishini laseZimbabwe elingamakhilimitha angu-10 ngaphandle kwaseMthatha.
Isoka libe seliyabaleka, kusho uFatyela.
Amaphoyisa asalithungatha.
- SAPA


text:
Kushone owesifazane engozini ePMB
2012-05-18 08:03
Pietermaritzburg - Kushone owesifazane kwathi indodakazi yakhe, 13, yalimala ngesikhathi isithuthuthu abebehamba ngaso siphaphalaza siphuma emgwaqeni kuR33 ngaseNew Hanover ngoLwesine ekuseni.
Iphoyisa lithe lesi sithuthuthu besilibangise eMgungundlovu ngesikhathi kwenzeka le ngozi.
Okhulumela i-ER24 u-André Visser uthe abezimo eziphuthumayo bafike endaweni yesehlakalo bathola owesifazane eshonile.
Indodakazi ilimale umgogodla nasentanyeni.
- Landela
IzindabaNews24 kuTwitter
- The Witness


text:
Kuboshwe 3 ngokufa komuntu e-E Cape
2013-01-07 15:04
Johannesburg - Kuboshwe abantu abathathu mayelana nesehlakalo sokugwazwa kubulawe umlisa e-Elliotdale, kusho amaphoyisa ase-Eastern Cape ngoMsombuluko.
Isisulu ebesinabangani baso, sibe nengxabano nomnikazi womuzi lapho ebebephuzela khona ngeSonto, kusho uMajor Zamukulungisa Jozana.
"Umnikazi womuzi ube esecela usizo kumalungu omphakathi, wona ebe eseya kulaba balisa, abakade sebehambile kulo muzi,” kusho uJozana.
Bahlaseliwe laba abathathu, ababili kubona bakwazi ukubaleka, kodwa oyedwa washaywa wagwazwa amahlandla amaningi wase eshonela lapho, kusho uJozana.
Amalungu omphakathi abikele amaphoyisa ngesigameko, umnikazi womuzi wabe eseboshwa.
Abanye ababili, abaneminyaka engu-28 no-53 ubudala, baboshwe ngoMsombuluko ekuseni kanti kusathungathwa umsolwa wesine.
Bonke bazovela eNkantolo yeMantshi e-Elliotdale ngoLwesibili, babhekene necala loubulala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Babhikishele intuthuko eSoweto
2013-02-06 16:38
Johannesburg - Izakhamizi zaseBramfischerville, eSoweto, nebezilinganiselwa ku-1000, zingene emgwaqeni zabhikishela ukugqoza kwentuthuko.
Okhulumela amaphoyisa uWarrant Officer Kay Makhubela uthi abahlali bafuna ukufakelwa amalambu akhanyisa emgwaqeni, bafuna umgwaqo wetiyela kanye nepaki yezingane.
"Baphinde bakhala ngezitamukoko ezivalekile, abathi zingase zibe yingozi.”
Isikhulu ebesivela ehhovisini lemeya sihlangane nezakhamuza sathatha uhlu lwezokhalazo, imeya inikwe izinsuku ezingu-14 ukuthi iphendule.
Amaphoyisa abelokhu eqaphe indawo ngeso lokhozi.
"Akukho muntu oboshiwe njengoba kungabanga khona kulinyazwa kwempahla,” kusho uMakhubela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
I-IFP iyamphika uNzimande kuyoComment on this story
CELANI SIKHAKHANE
INKATHA Freedon Party isiphumele obala yathi uNobhala-Jikelele weSouth African Communist Party (SACP) uDkt Blade Nzimande akakaze abe yilungu labo yathi abaveza lezi zinsolo baziqhubela umkhankaso wabo wezepolitiki.
Le nhlangano ikusho lokhu ngemuva kwemibiko yangempelasonto lapho kuthiwa uMnuz Tony Yengeni oyilungu lesigungu esiphezulu ku-ANC “uthuke” uNzimande besemhlanga-nweni wangoMsombuluko owedlule wathi akathule ngoba akazi lutho nge-ANC futhi ungumafikizolo ngoba wayeyi-IFP.
OwayenguMgqugquzeli kazwelonke we-IFP, uMnuz Albert Mncwango okunguye owayebhekele izindaba ezithinta amalungu nabajoyina i-IFP ngeminyaka yo-1980, uthe abantu be-ANC bazidlalela ngoNzimande ngalezi zinsolo.
“Okusixakayo ngale ndaba wukuthi kungani abantu be-ANC beqhubeka nokuphuma iqhubu noNzimande bemsola ngento engekho ekubeni kunenqwaba yezishoshovu ze-IFP eseziphethe izikhundla eziqavile kuKhongolose kodwa okungashiwo lutho ngazo.
“Lokhu abakwenzayo sikubona kungukuzidlalela ngaye, futhi uma kungukuthi wayeyi-IFP yini embi ngalokho ngoba baningi abantu abake baba yiNkatha ngale minyaka edlulile,’’ kusho uMncwango.
Uthe ngisho nabo njenge-IFP ukube uNzimande wayeyi-IFP ngempela ngabe namanje basazishaya isifuba ngokukhiqiza umholi ofana naye futhi ngabe abafihli ukuthi wake waba yilungu labo.
Lezi zonsolo i-SACP isike yazichitha ngoba ithi zingamanga futhi zenziwa yilabo abazama ukubeka kabi ubuholi bayo ngoba kukhona abanye ababebhecwa ngokuthi babeyizimpi-mpi zobandlululo. Omunye wabaholi abadala be-IFP owayezinze eMgungu-ndlovu ngakubo kaNzimande uMnuz David “Gandagand’ongenasteringi” Ntombela, uthe lezi zinsolo zingamanga ngoba uNzimande babengakaze bambone ngisho emibuthwaneni yabo.
Uthe umazi kudala uNzimande nokuze kwagcina ngokuthi ashade nentokazi yakwaNtombela kodwa angahlobene nayo kanti ubengakaze ambone ekwezepolitiki ngaphandle kokuthi ubone esekhonjwa ku-SACP.
Okhulumela i-SACP uMnuz Malesela Maleka uthe le nto isiyabaxaka ukuthi kungani uma kusondela izingqungquthela noma kunezingxoxo-mpikiswano ezishisayo ku-ANC bese abantu beyivusa.
Uthe okubakhathazayo ukuthi le ndaba uma kukuhle akekho ku-ANC oyivezayo ukuze kuhlalwe phansi ikhulunywe noma iphenywe.
“Sizokwenza konke ukuvikela uNzimande kula mahlebezi esiwaziyo ukuthi angamanga,” kusho uMaleka.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
HARARE—
Uzulu weZimbabwe uthi ukhangelele uhulumende omutsha ozaqakathekisa inhlalakahle yabantu ngokuvuselela uhlangothi lwezempilakhale oluvele luleminyaka ethile ludonsa nzima.
Kunengi osekuthenjiswa ngabamabandla ezombusazwe ukuthuthukisa ingatsha ezinjenge zempilakahle nxa engangena embusweni ngemva kokhetho.
Kodwa ziyakhala izizalwane zeZimbabwe ikakhulu ezemizini ehlala abanengi kanye lemaphandleni zithi kazisanelisi ukuthola usizo oludingakalayo ezibhedlela lalapho zifisa ngoba zingalayo imali yenhlawulo.
Ikanti inengi labantu libika ukuba selizikhethela ukuya kubosiyazi kanye lakumabandla okholo alama profita abikwa ethandazela abantu basile.
Imbangela kuyizizatho ezithile ezigoqela ukusilela kwezinto ezifana lemithi lemitshina yokusebenzisa yakulezi nsuku lalapho zenelise ukuhlawula leyomali ukuba belatshwe.
Inengi seliphephela ezibhedlela zamabandla okholo okufana le Howard kanye le Karanda e Mashonaland Central ngoba ziyizo ezinganeno ngoba zitholisa uzulu usizo oludingakalayo.
Abamabandla ezombusazwe sebesungule imikhankaso yokudinga usekelo ukuba anqobe kukhetho oluzayo.wonke amabandla la athembisa ukuletha inguquko elizweni ikakhulu kwezempilakahle.
UMongameli Robert Mugabe ongumkhokheli we Zanu PF uthembise inguquko kwezempilakahle nxa uzulu engamvotela.
Emazwini akhe awethule emkhosini wokuphawula umhlahlandlela wenhlelo zebandla lakhe i-Manifesto owenzelwe eZimbabwe Grounds ngeviki edluleyo, uMugabe ukubeke sobala ukuba kumele zithuthukiswe ezempilakahle kazulu nguhulumende ozangena embusweni.
Lamazwi aza ngesikhathi uzulu ekhala ngenkokheli zebandla lakhe, ezibekwa umlandu wokuba yizo ezibhidlize ukusebenza kuhle kwengatsha ezitshiyeneyo zikahulumende okubalisa olwempilakahle phakathi kweminyaka engamatshumi amathathu lantathu zisembusweni.
Ngasikhathi sinye elinye lamacele Emdc elikhokhelwa nguMnumzana Morgan Tsvangirayi lenze isithembiso sinye sokusebenzela uzulu ngokuletha intuthuko kwezempilakahle.
Umkhokheli walelicele yena utshele uzulu obebuthene e Rudhaka Stadium emkhosini wokuphawula umhlahlandlela wenhlelo zebandla lakhe ukuba uzulu angakhetha ukuba babuse, bazakwenza zibekhona indlela zokuba ababulawa yimikhuhlane engathelelanwayo okufana lowemvukuzane belatshwe kungela mbadalo.
Akwaziwa ukuba kuyozala nkomoni ngemva kokhetho kutsho ingcwethi kwezombusazwe ezikubeka sobala ukuba abezombusazwe bahlezi besenza izithembiso azingafezwayo. Abamabandla ezombusazwe aphakathi kwemikhankaso yawo esenza zonke izithembiso kuzulu okubalisa ukuletha inguquko kwezempilakahle.
Abezempilakahle bahlezi bekhala ngokusilela kwempahla yokusebenzisa ezibhedlela okufana lemithi kanye lemitshina yakulezi nsuku.
Udaba lukaMavis Gama lokukhangelelwe nguzulu kwezempilakahle


text:
Ngenziswe ukuba nobuntu - Motsepe
2013-01-31 14:02
Johannesburg - UPatrice Motsepe ugqugquzelwe yisibonelo sabazali bakho kanye nabanye ozakwabo abafana noBill Gates ekutheni anikele cishe ngengxenye yomcebo wakhe kwabahlempu.
Le njinga engummeli ngokwemfundo, yangena embonini yezimayini eminyakeni engu-20 eyedlule, futhi engaqali ukunikela ngezigidi zemali, imemezele lokho ngoLwesithathu eGoli.
“UPrecious (okungunkosikazi wakhe) kanye nami sizofaka cishe ingxenye yemali yomndeni wethu ukuba isetshenziswe sisaphila nalapho sesingasekho ngenhloso yokusiza impilo yabantu abahlwempu, abakhubazekile abangasebenzi, abesifazane, yintsha abantu base-Afrika kanye nabanye abasemazweni omhlaba,” kuthembisa uMotsepe.
UMotsepe uthe uzohlalisa izingane zakhe phansi azibonise ukuze nazo zithembise ukuthi zizoqhubeka nalokhu asekuqalile, babelane nabampofu lokhu okuyinzuzo abakwenzile njengomndeni.
Uthe lokhu ngeke kudale monakalo ezinganeni zakhe, “zisazoqhubeka ziphile kahle.”
UMotsepe uthe labo abengamele isikhwama somndeni wakhe basazoqhubeka nalo msebenzi ngisho yena kanye nomkakhe bengasekho emhlabeni.
NgokukaMotsepe, ongumnikazi we-African Rainbow Minerals (ARM), lokhu kungukwenza ubuntu nje ngaphezulu kwakho konke.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kushoda izikhala ezikhungweni zemfundo ephakemeComment on this story
MHLENGI SHANGASE
YIZE inqwaba yabafundi ebiyenza u-matric iphase kahle kodwa iningi lizophenduka omahlalela njengoba zishoda izikhala ezikhungweni zemfundo ephakeme.
Abafundi ababalelwa ku-136 000 kuzwelonke abaphase kahle bazokwazi ukungena emanyuvesi, kuthi u-135 000 wona ukwazi ukungena ema-University of Technology.
UNgqongqoshe weMfundo eyisiSekelo uNkk Angie Motshekga uzwakalise ukukhathazeka njengoba bebalelwa ku-350 000 abafundi abazodinga izikhala zokufunda.
“Ngabe amanyuvesi azoba nazo yini izikhala zokwamukela bonke abafundi abangaka abaphasile?” kubuza uNkk Motshekga ebuza iPhini likaNgqongqoshe weMfundo ePhakeme uMnuz Mduduzi Manana.
Izinga lokuphasa linyukile kuzwelonke lisuka ku-70.2% liya ku-73.9%, KwaZulu-Natal lanyuka lisuka ku-68.1% laya ku-73.1%.
E-KZN kubafundi abangu-127 258 ababhalile kuphase abangu-93 003 kwafeyila abangu-34 255.
Bangu-34 779 abazokwazi ukufunda emanyuvesi, babe ngu-36 841 abazokwazi ukuyofunda ema-University of Technology.
Indaba yokushoda kwezikhala yenze uMnyango weMfundo ePhakeme wanxenxa abafundi ukuthi bangawachizeli amakolishi ama-Further Education and Training.
UMnyango usujube nethimba elizophenya ngesikhalo sokuthi izinga lokuphasa liphansi njengoba abafundi kudingeka baphase ngo-30%.
Leli thimba okulindeleke ukuthi liqale umsebenzi walo maduzane lizoqhathanisa isitifiketi sakuleli nezamanye amazwe ukubheka ukuthi ngabe sisemgangathweni.
Lizophinde libheke nesikhalazo sezinhlangano zabafundi iCosas ne-YCL ngokushicilelwa kwemiphumela yabafundi emaphephandabeni.
UNkk Motshekga uthe kunzima kakhulu ukuphumelela manje njengoba kudingeka ukuthi umfundi aphase ezinye izifundo ngo-30%.
Uthe kuqala kwakulula kakhulu ngoba uma kade wenza iHigher Grade ibiyehliswa uma ungaphasanga kube ngu-Standard Grade.
“Manje kunzima kakhulu ngoba asisekho i-Standard Grade uma uthole ngaphansi kwalo 30% kulezo zifundo uyafeyila.
“Leli thimba lizophenya nendaba yokushicilelwa kwemiphumela ngoba kunezikhalo,” usho kanje.
Yize nezinga lokuphasa linyukile esifundazweni kodwa sisephansi isibalo sabafundi abaphase iMaths neSayensi.
Abafundi abaphase (eKZN) iMaths babe ngu-54%, abaphase iSayensi babe ngu-61.3%.
INhloko yoMnyango eKZN, uDkt Nkosinathi Sishi, ithe yize isifundazwe senze kahle kodwa kusenesidingo sokuthi kugqugquzelwe ukuthi abafundi benze iMaths.
“Ukuba kuya ngami noma ukuba singakwazi ukushintsha izinto senze wonke umfundi enze iMaths, Maths Literacy neHistory. Kubalulekile ukuthi wonke umfundi azi ukuthi uphumaphi, futhi ubhekephi,” kusho uSishi.
Bangu-63 168 abafundi ababhale iMaths kwaphasa abangu-30 408.
Bangu-45 951 ababhale iSayensi, kwaphumelela abangu-26 783.
Ezweni lonke izinga labafundi abaphase iSayensi limi ku-61% abaphase iMaths libe ku-54%.
UNgqongqoshe waKwaZulu-Natal, uMnuz Senzo Mchunu, uthe bazowuqinisa umkhankaso wokuqeqesha othisha ikakhulu kulezi zifundo.
Uthe kunezikhungo ezingu-98 lapho bezoqeqeshwa khona isifundazwe sonke wathi nesikhungo iDokkies izobaqeqesha labo thisha.
Kunesikole okuvalwe ngehlahla kusona iNtuli Combined, esifundeni iLembe lapho kungazange kuphase ngisho umfundi oyedwa.
UNdunankulu wesifundazwe, uDkt Zweli Mkhize, uzwakalise ukukhathazeka ngokuthi kunezikole okusavalwa ngehlahla kuzona kungaphasi ngisho umuntu oyedwa.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Uzobulawa ebusuku u"Death Row Romeo".
2012-12-11 12:28
Starke - Owabe eyiphoyisa kulindeleke ukuthi ajovwe ngomjovo ozombulala, kulandela ukulahlwa yicala lokubulala abantu abayisishiyagalolunye, ababulala eminyakeni engu-26 eyedlule.
Kulindeleke ukuthi uManuel Pardo, 56, ajovwe ngomjovo wokufa ngo-23:00 ngoLwesibili, kusho iJaji uTimothy Corrigan.
Izikhulu zithi bantu abaningi ababulawa nguPardo babe bedla izidakamizwa.
Ethula ubufakazi, uPardo utshele inkantolo ukuthi wayezama ukusiza ngokubulala izisulu zakhe ngo-1986.
Isiboshwa lesi besinezivakashi eziningi ejele, zonke zingabantu besifazane, ubeteketiswa kuthiwa ngu "Death Row Romeo".
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Isilomo soKhozi FM siphawula ngomshadoComment on this story
BONISWA MOHALE
UMSAKAZI odumile woKhozi FM uKhathide “Tshatha” Ngobe usephawule okokuqala ngezinkinga ezigubezele umshado wakhe.
Izolo lo msakazi utshele Isolezwe ukuthi kumphatha kabi ukufunda izindaba zomshado wakhe emaphephandabeni. Uthe unabo ubufakazi bokuthi umkakhe ubemgangela waze wakhulelwa.
Udaba loqhekeko emshadweni kaTshatha luqale ukuphuma ngeSonto eledlule kwiSolezwe ngeSonto kanti izolo kuvele ukuthi unkosikazi usolwa ngokuba neshende eligcine limkhulelisile wakhipha isisu.
UTshatha izolo uthe unobufakazi bokuthi umkakhe wasikhipha isisu.
UNkk Nontobeko Ngobe uMaKhuzwayo, uthe njengoba uTshatha ethi unobufakazi bokuthi wakhipha isisu futhi uneshende ngeke aphawule lutho kodwa makabukhiphe lobo bufakazi. Uqede lapho wavalelisa ocingweni. Ngesikhathi evakashelwe yiphephandaba kubo eLindelani, uTshatha ukuphikile ukuthi usehlala efulethini nentombi esho ukuthi usebuyele kubo.
Ebuzwa ukuthi ngabe yini emsuse lapho bebehlala khona nomkakhe eMorningside Village, eThekwini, uthe ngeke aphawule ngalolu daba ngoba uselubeke ezandleni zomndeni wakhe.
“Kuyangimangaza ukuthi ngifunde iphephandaba elithi bengihamba nezintombi emcimbini ngibe ngangihamba nozakwethu engisebenza nabo. Umkhwekazi ukhuluma izinto ebezikhulunywe ngumthombo ngeSonto elidlule manje kuyangicacela ukuthi nguye umthombo. Angikhumbuli nakancane engikhuza,” kusho uTshatha.
Uthe hleze umkhwekazi udidwa yizintombi lezi asebenza nazo oSthandwa Nzuza, o-Zim Dollar noNongcebo McKenzie asuke ehamba nabo.
“Angithandi ukukhuluma ngezindaba zomshado wami emaphephandabeni. Lolu daba seluphethwe wumndeni wami, mina ngeke ngisho lutho yize lungiphatha kabi. Engingakusho njengamanje wukuthi uJehova owazi konke ngami,” kusho uTshatha.
Ngesikhathi uTshatha ekhuluma nezintatheli omakhelwane bakhe bebedlula bembingelela abanye bemcela ukuthi abahlekele uhleko lwakhe lwasemsakazweni.
UTshatha ushade noMaKhuzwayo ngo-2011 eBandla Hotel and Conference Centre, eBallito, kanti kwakutoyitoya izintombi nto ngaphandle kwehhotela ngelanga lo mshado.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Abashayeli mabahloniphe umthetho - Mchunu
2012-11-19 07:33
Durban - UNgqongqoshe wezokuThutha KwaZulu-Natal uWillies Mchunu ngeSonto umemele bonke abashayeli bezimoto ukuba balandele imithetho yomgwaqo kulandela ukushona kwabantu abayisithupha ogwini oluseningizimu.
“Ngicela bonke abashayeli ukuba bahloniphe umthetho. Asisebenzisane ukuze kugwemeke ukulahleka kwezimpilo zabantu abangenacala emgwaqeni," kusho yena.
NgoMgqibelo ebusuku, iveni ebisuka eThekwini ilibhekise eMthatha iphaphalazile yalala amankeyane emgwaqeni uN2 endaweni yaseZinqoleni, kwathi abantu abane bashonela khona lapho.
Abanye ababili bashonele esibhedlela, abayisikhombisa bangeniswe khona esibhedlela ngenxa yokulimala.
“Akukholakali ukuthi silahlekelwa abantu abaningi kangaka emigwaqeni yethu esifundazweni. Iningi lezingozi lidalwa ubudedengu emgwaqeni obenziwa abantu abangayinaki imithetho.
“Lezi zingozi esizibonayo azamukelekile. Lokhu kudlula emhlabeni kwabantu abayisithupha kumele kuqwashise nabanye abantu," kusho uMchunu.
- Landela
IzindabaNews24 kuTwitter
- SAPA


text:
Kuboshwe 107 ngokufa kowesifazane
2013-01-09 08:01
Johannesburg - Abantu ababalelwa ku-107, baboshiwe mayelana necala lokubulawa kowesifazane waseMadadana ngaseBizana, e-Eastern Cape, obulawe ngokudliswa ushevu.
NgoMsombuluko, iqulu labahlali ligasele emzini wowesifazane oneminyaka engu-49 ubudala, limsola ngokufihla indoda ethize, ebisolwa ngokudlwengula ibulale intombazane eneminyaka engu-18 ubudala, kusho okhulumela amaphoyisa uCaptain Mlungisi Mathidane.
Iqulu liphoqe lona wesifazane ukuthi aphuze ushevu, ngemuva kwesikhathi lona ube eseshona ekhala ngamajaqamba esiswini.
Indoda esolwa ngokudlwengula, yona yaboshwa ngesonto eledlule, namanje isavalelwe esitokisini.
Iqulu elihlasele owesifazane lihlanganisa abesilisa abangu-38 nabesifazane abangu-69, bonke bazovela ngaphambi kweNkantolo yeMantshi eBizana, ngoLwesithathu.
Abasolwa babhekene necala lokubulala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Uthi uyikhongozela ngezigqoko owayekuGenerations
2012-10-15 14:03
Johannesburg - IsiZulu sithi ukuwa kwendlu ukuvuka kwenye, kwesinye isikhathi uma wesula emsebenzini abanye baye bacabange ukuthi ikhanda lakho alithathi kahle.
Kwaba njalo nakuSeputla Sebogodi, ngesikhathi eshiya emdlalweni wochungechunge othathwa njengohamba phambili kuleli, iGenerations.
Abaningi babethi kuzophela nya ngoSebogodi, owabe edlala indawo kaKenneth Mashaba, kodwa waqhubeka walaxaza lo mdlalo yize babekhuluma kanjena.
Amahlebezi okuthi ikhaya lakhe eliseCenturion lidliwe, nokuthi akasenalo ngisho nesenti, asabalala njengomlilo wequbula.
Konke lokho ukuhleka usulu ngesikhathi ehlangana nabezindaba zeDrum.
"Ngenza imali eningi ukwedlula leyo ebengiyenza kuGenerations. Ngiyazisola ngeminyaka eyisithupha engayichitha ngidlala kulo mdlalo, ngabe manje ngikude nomsebenzi wami," ezikhulumela ngowakhe.
Uthi akazisoli nakancane ngokushiya kulo mdlalo kanjalo nangokuhlaba ikhefu kumabonakude, kusukele ashiya kuGenerations, ungene endimeni yomculo waphinda wabonakala nasesiteji kanjalo nasemdlalweni iNkaba.
"Senginesikhathi esiningi engisichitha nomndeni wami kanjalo nangezinye izinto."
- Thola ezinye
izindaba zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Drum


text:
Kuliwa neyokushadiswa kwezisulu nabadlwenguli
2013-01-23 14:04
Morocco - Izishoshovu zamalungelo abesifazane eMorocco ziyasamukela isiphakamiso sikaNgqongqoshe wezoBulungiswa sokuba kuguqulwe umthetho ovumela abadlwenguli ukuba bangathweswa icala uma beshada nezisulu (abazidlwengulile) ezisencane.
UFouzia Assouli, ongumengameli weDemocratic League for Women's Rights, usincomile lesi siphakamiso ngoLwesibili, kodwa wabe esexwayisa ngokuthi kudingeka ubhalwe kabusha lo mthetho ukuze kusizakale abesifazane.
Ungqongqoshe uMustapha Ramid ngoMsombuluko umemezele uhlelo lokususa isigaba esithi umuntu osolwa ngokuthumba noma ngenkohlakalo kowesifazane oneminyaka engaphansi kwengu-18 ngeke aboshwe uma emshada.
IMorocco ngonyaka odlule yethuka ngesikhathi intombazane eneminyaka engu-16 ubudala u-Amina Filali ezibulala ngemuva kokuba umndeni wakhe nejaji benze isinqumo sokuthi ashade owesilisa owamdlengula.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Uyavela owadlwengula isalukazi eKZN
2013-02-26 10:02
Durban - Owesilisa osolwa ngokudlwengula isaguga uboshiwe KwaDindi eTaylor's Halt, ngaphandle kwaseMgungundlovu, kubika iphephandaba iThe Witness ngoLwesibili.
Umsolwa, 23, uboshwe ngeSonto ngosizo lomphakathi waKwaDindi.
Ugogo oneminyaka engu-91 ubudala wadlwengulwa ngeSonto eledlule KwaDindi endaweni yaseVulindlela.
Okhulumela amaphoyisa uLieutenant Joey Jeevan uthe ugogo wayelungiselela ukuyolala ngezithuba zabo-21:00 ngesikhathi ngungqongqoza umuntu emnyango, nasewindini, kodwa waziba.
Ngemuva kwesikhathi owesilisa owayephethe ummese wangena ngewindi, kusho uJeevan etshela iWitness.
Umsolwa wamdlwengula kaningi ugogo kwaze kwalamula ukusa ngoMsombuluko. Wabe esesabisa isalukazi wasifuna imali.
"Sakhipha u-R250 esasiwufihle ngaphansi komqamelo," kusho uJeevan.
Uthe owesilisa lo uthweswe icala lokudlwengula, elokugqekeza nelokweba.
Kulindeleke ukuba avele eNkantolo yeMantsi yaseMgungundlovu ngoLwesibili.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kubulawe isalukazi e-E Cape
2012-12-05 08:00
Johannesburg - Owesifazane osekhulile utholakale ebulewe emzini wakhe oseButterworth, kusho amaphoyisa ase-Eastern Cape, nathi kusolakala ukuthi uqale ngokudlwengulwa.
Lo wesifazane, ohlala yedwa elokishini eMangweni, utholwe ngumakhelwane, kusho uCaptain Jackson Manatha.
Ubenenxeba kwesingezansi, enezibazi emqaleni, esho.
Amaphoyisa asola ukuthi udlwenguliwe ngaphambi kokuthi abulawe.
Bekungakaboshwa muntu ngalesi sigameko.
“Umkhuzi wamaphoyisa eButterworth uBrigadier Mzimasi Vukani usihlabile lesi senzo esiwubulwane," kusho uManatha.
- Landela
IzindabaNews24 kuTwitter
- SAPA


text:
Kubhekwe umnyama ongenafu ngeSyria
2012-11-29 10:01
Damascus - Esikhathini esingaphansi kwamahora angu-24, amavukelambuso asebenzise izikhali ezisuka phansi ziye phezulu ukudubula amabhanoyi amabili enyakatho yeSyria, nosekujike izinto empini yabo namasosha kaMengameli uBashar Assad.
Kusukela ngoJulayi, uhulumeni waseSyria ubusebenzisa amabhanoyi ezempi ukulwa nababhikishi.
Amabhanoyi amasosha ezempi abelokhu eqhubeka nokubhomba izindawo ezingaphansi kwamavukelambuso kukeliya lizwe, nokubeke izibalo zabalimele phezulu.
Kodwa ngoLwesithathu ekuseni, amavukelambuso adubule ibhanoyi lezempi esifundazweni i-Aleppo, kusho intatheli ye-AFP.
Ibhanoyi lezempi liphahlazeke ngemuva kokudutshulwa, kusho intatheli ebisendaweni engamakhilomitha ambalwa ukusuka kule ndawo.
Osukwini lwangayizolo amavukelambuso adubule okokuqala ibhanoyi lezempi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AFP


text:
UKhune ugonyuluka ngolukaJosephsComment on this story
MINENHLE MKHIZE
USHAQISWE yinkulumo kaBenni McCarthy unozinti weKaizer Chiefs u-Itumeleng Khune, osanda kugqugquzela uMoeneeb Josephs ukuba awabeke ethala amakhokho kuBafana Bafana ngoba ekhala ngobulungiswa bejezi obungabonwa kwelesizwe.
UMcCarthy wayekhala ezimathonsi ngokungashaywa mkhuba kukaJosephs ekuqaleni imidlalo yeBafana ekubeni enqobe izicoco ubuthaphuthaphu ne-Orlando Pirates kula masizini amabili edlule.
UKhune obekhuluma neSolezwe okokuqala ngale ndaba yokuhoxa kukaJosephs kuBafana uzwakalise ukudumala ngokwashiwo nguMcCarthy.
“Kwangithusa okwakushiwo ngami. Empeleni ngadumala ngoba irekhodi lami liyazikhulumela kuBafana. Abanye abantu banezinkinga zabo ezingaqondene nami nengingazazi,” kusho uKhune.
“Akusenani ngoba wonke umuntu unelungelo lokusho izinto ngendlela abona ngayo. Ngokwami kungifanele ukuthola ijezi kuBafana selokhu ngalithatha ngo-2008 sidlala neZimbabwe.”
IChiefs ayizange inqobe lutho ngesizini edlule kanti iPirates iphephetha kwasani oluphambi kwayo njengoba iwine izicoco ezintathu (MTN 8, Telkom Knockout ne-Absa Premiership).
“Ngeke ngiyiphikise imibono yabantu, yibhola leli asiboni ngendlela efanayo. Konke abakushoyo ngami kuzongiqinisa ngiphinde ngikhule empilweni. Uma ungumuntu kusuke kukhona into engahambi kahle uma uzonconywa yiwo wonke umuntu. Abantu kumele bakugxeke ukuze ubone ukuthi ungumuntu ngempela. Esami isikhathi ngisilindile kuBafana futhi ngenze isiqiniseko ngesikhathi nginikwa ithuba ngalibamba ngazo zombili. Umqeqeshi uma engibophele esikimini kumele ngimbonge ngokushaya into ecokeme. Akumina ozifaka esikimi kodwa ngumqeqeshi,” kusho uKhune.
Kuyimanje uKhune ubanga ijezi noWayne Sandilands weMamelodi Sundowns noDarren Keet weKV Kortrijk yaseBelgium. Abanye onozinti abangqo-ngqozayo kuBafana ngoRonwell Williams weSuperSport United noBrilliant Khuzwayo osezogijima kuKaizer Chiefs.
“Kunabanye abathi ngiyadlisela kodwa mina angikuboni konke lokho. Uma kunjalo yini abaqeqeshi bangakuboni lokho? Izinkulumo zabo ziyangigqugquzela futhi zingenza ngihlale ngiqaphile. Ngokwami umbango okhona muhle futhi siyasekana nonozinti abakhona njengamanje nebengisebenzisana nabo phambilini. Ngiyafunda kubona, nabo bayafunda kimina. Ebholeni ufunda uze ufe,” kusho uKhune.
Esitatimendeni esakhishwa nguJosephs mayelana nokuyeka kwakhe ukudlalela iBafana wabalula izinto eziqondene naye nomndeni okumele azinake. Akazange esayiphatha le eyashiwo ngumngani yokuthi uJosephs ukhathele ukukhuhliswa ibhentshi yize naye edlala kahle.
Akwaziwa noma uJosephs uzowushintsha yini umqondo abuyele kuBafana njengoba sekuhambe uPitso Mosimane. Imizamo yokuthi lo nozinti ukuthi aziphendulele ayiphumelelanga ngoba ucingo lwakhe beluvaliwe.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Makuphenywe ngabashona beyofesa
2013-01-15 14:07
Durban - Iqembu iNkatha Freedom Party ithi kumele kube nekhomishana ezimele yophenyo mayelana nokushona kwabantu abayisishiyagalombili ngesikhathi begijima behlolelwa umsebenzi.
"Yikhomishana ezimele kuphela, eholwa yijaji eselathatha umhlalaphansi elingenza ubulungiswa ngalolu phenyo," kusho oyiLungu lePhalamende ku-IFP uBlessed Gwala ngoLwesibili.
Uthi lolu daba lugxotshwe ngezinyawo ngokuthi kuthiwe kuzoba nophenyo lwangaphakathi.
Bangaphezu kuka-34 000 abantu ababhalisela izikhala ezingu-90 zamaphoyisa omgwaqo.
Bathi besagijinyiswa, kwashona abayisishiyagalombili kwathi abanye baquleka ngenxa yokushisa.
UGwala ugxeke uNgqongqoshe wezokuThutha uWillies Mchunu ngokungabathatheli izinyathelo labo abathintekayo.
Okhulumela uNdunankulu waKwaZulu-Natal uZweli Mkhize, uNdabezinhle Sibiya, uthe uMkhize wajuba ithimba ekumele liphenye ngalolu daba.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuzophenywa ngosana olushone unina ebeletha
2013-01-21 16:07
Johannesburg - UMnyango wezeMpilo eGauteng, uyaphenya ngesehlakalo sokushona kosana olushone ngesikhathi unina ebeletha esibhedlela iKalafong, kusho okhulumela uMnyango uSimon Zwane.
Usana kuthiwa luthanqazeke phansi lwashona ngesikhathi unina ebeletha, sekwenzeke lokhu, kuthiwa udokotela wamshaya indiva umama wengane.
"Aseneme neze, kuzwakala sengathi kukhona owaba budedengu wanganakekela ngendlela isiguli.”
Iphephandaba iBeeld libike ukuthi uJanine Meiring, 33, waphuthunyiswa esibhedlela iKalafong, ngesikhathi esikwa enamasonto angu-27 ezithwele.
UMeiring utshele iphephandaba wathi ngemuva kokuhlolwa ngudokotela, wabuza ngengane kodwa watshelwa ukuthi akazihambele aye emanesini.
“Ngakhala ngatshela udokotela uktuhi ngiyahluleka ukuzihambela, wangiphoqa ukuthi ngihambe. Ngathi ngisanyathele kabili ngezwa ikhanda lengane ngamtshela udokotela wathi angiyeke ukuyithinta. Ingane yeza yaqathakela phansi.”
“Angiyikholwanga into eyenzeka, ngabuka udokoteka, wathi angiyicoshe ingane.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Siboshiwe isangoma ebesimba ithuna
2012-10-05 14:07
Johannesburg - Isangoma nomshayeli waso bakhalelwe amasongo kaSigonyela ngezinsolo zokumba ithuna emathuneni aseMmabatho, kusho amaphoyisa aseNorth West ngoLwesihlanu.
"Kutholakale izicubu zomuntu, okusolakala ukuthi ezomuntu oyisishawa owangcwatshwa ngo-2002, ngesikhathi beboshwa," kusho okhulumela amaphoyisa u-Amanda
Funani.
Amaphoyisa aseshe laba bobabili ngesikhathi bebonakala bephuma emathuneni aseMoletsamongwe ngabo-02:30.
NgokukaFunani, leli thuna like lathintwa futhi ngo-2011, kodwa kwangaboshwa muntu.
Lesi sangoma, 54, nomshayeli waso bazovela eNkantolo yeMantshi yaseMmabatho ngoMsombuluko.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Aqeqeshiwe amaphekula aseMali - Umbiko
2013-01-18 12:01
New York - Impi eqhubeke phakathi kwamasosha aseFrance namavukelambuso aseMali, ikhombise ukuthi la mavukelambuso angamaSulumane, anamandla futhi akhombisa ukuthi akuqeqeshelwe ukubamba impi, kusho izikhulu zaseFrance kanye neze-United Nations.
Lezi yizinkomba zokuthi isazolokhu ibambene, okungenani izinyanga ezizayo - lokhu kuthiwa kwenza amanye amazwe aphesheya kolwandle afune ukungenelela azokwelekelela amasosha aseFrance.
"Uma amasosha kwenzeka ehluleka eMali, lokho kuzokuba nomphumela omubi kuwona wonke umuntu, hhayi abantu baseMali bodwa," kusho esinye sezikhulu esingathandanga ukuthi sidalulwe njengoba singagunyaziwe ukukhuluma nabezindaba.
Kukholakala ukuthi abaningi kulaba baqeqeshwa nguhulumeni kaMengameli owabulawa uMuammar Gaddafi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Reuters


text:
Uvelile unesi kwelokudlwengula isiguli
2013-02-06 12:02
Bloemfontein - Unesi osolwa ngokudlwengula isiguli esasikhubazekile, futhi esasigula sibulawa umdlavuza eNational Hospital eBloemfontein ngo-Okthoba 2011 uvele eNkantolo eNkulu eFree State ngoLwesibili.
Isiguli, uMagda Lombard, owayeneminyaka engu-51 ubudala ngesikhathi kwenzeka lokhu, washonela eBloemfontein Medi Clinic ngemuva kwenyanga kwenzeke lo mkhuba, kubike iBeeld ngoLwesithathu.
Ngokwesitatimende esifungelwe sikamufi, esifundwe enkantolo umseshi u-Arlene Snyman, umsolwa, uMichael Moema, 33, weza egumbini likamufi ehamba nomunye unesi, okunguJanette Kgoame, wamhlukumeza ngokocansi.
UKgoame kuthiwa wasiza uMoema ngokuthi alokhu ephendula uLombard ukuze akwazi ukulala naye, waphinde wamvala nomlomo ukuze angamemezi.
"Lona wesifazane watshelwa ukuba athule,” kusho uLombard esitatimendeni, esanikwa isikhulu samaphoyisa uFrancois Laux ngemuva kwezinsuku ezimbili kwenzeke lo mkhuba.
Ngesikhathi edlwengulwa, wayekhubazekile isingezansi, nokwasekuphele isikhathi esingaphezulu konyaka ekuleso simo.
Watshela uLaux ukuthi nakuba engakuzwanga okwakwenziwa kuyena, kodwa wayebona, kanti wakhomba uMoema ezithombeni eziningi abamkhombisa zona.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ayingasishintshi impucuzeko
2012-11-21 13:14
Cape Town - Ngibona abantu abaningi bekhungatheka futhi beshaqheka ngezinkulumo esizizwa mihla namalanga komabonakude nasezigunwini ezithe chithi saka kuma-internet.
Akungimangazi kona ngoba lentando yeningi namalungelo iyasho ukuthi, sivulelekile ukuzwa nokufunda ngezinye izizwe, nokho lokhu akuchazi ukuthi asibonele futhi siphile impilo yezinye izizwe.
Okuvezisa elomhlathi ukuthi abezizwe abazikhandli ngokungokwethu, ikakhulukazi izilimi, yize noma sekucace bha ukuthi kunzima ukuhwebelana, nokuqondisisa izinto uma kusentshenziswa ulwimi labezizwe.
Yizo lesi sizathu esingenza ngibhale ngalolu daba.
Amalungelo kanye nentando yeningi akufanele isetshenziselwe ukucindezela amasiko kanye nezinqubo mgomo zabantu lapha eMzansi.
Sekukaningi lapho kukhona abezinye izinhlanga bezama ukuchitha usikompilo lwesinye isizwe, ngingenza isibonele nje ngoNomkhubulwane, ukusokwa kanye nokuhlaba.
Sekuze kwakhiwa izinhlangano ekuthiwa zivikela izilwane - siyazi sonke ukuthi izilwane inkululeko yazo ilapho khona zisendle zizicanasela.
Okufike kuphazimise umphefumulo ukuthi leli qeqebana liyaye lithathe noma livumele ukuba izilwane lizivalele bese kubizwa abantu ukuthi bazozibuka ngemali.
Okunye okungikhathazayo kuba yiqeqebana eliphiksa ukukhuthazwa kwabantwana ukuba bazigcine bangazibandakanyi nocansi ebuncaneni, kuze kuba bayakhula.
Okuhlekisayo ukuthi bazikwinca ngotshwala bagijime ubusuku bonke bethi badla ubusha babo nesikole onkabi laba abasithandi, into ephambili ukuziphatha madlakadlaka nje nokuthuka labo abaziphethe kahle.
Seziningi-ke nezidumbu zotshwala eseziphumile belokku bethi banesitayela, leqeqebana lithanda ukuvela selithi izingane zinamalungelo, bese nazo ziyakhohlwa ukuthi ingane inelungelo lokukhuliswa ngendlela eqotho nezoyenza ibe nesithunzi kanye nempilo ende.
Bayakhohlwa wukuthi izifo ezigcwele namhlanje zibhuqabhuqa intsha bese kuba yibo la bazali abangena ngaphansi kosizi nobunzima bokungcwaba abantwana babo.
Kuwubuntu ukuziphatha kahle, uNomkhubulwane unika ithuba lokuzigqaja ngokungahlonizi ezintombini, impilo ende iza kumuntu ozinakekelayo nozithandayo.
Makuyekwe ukusetshensiswa impucuko ukugqugquzela ukungaziphathi kahle ebantwini.
Kuyaye kuthi uma unezinkinga isitha bese siyasizakala, sigiye ngosizi lwakho sisho nokusho ukuthi kumele ushintshe ukwenza isiko elidala lakwaZulu nakwaXhosa beliwundabamlonyeni abanye besho nokusho ukuthi aliyekwe.
Laba bebehluleka ukubona ukuthi kulolu siko, ngaphandle kokususwa kwejwabu, kuningi okufundiswa abesilisa mayelana nempilo.
Muva nje lolu siko selukhombisile ukuthi luyasiza nasekugwemekeni kokusabalala kwezifo, kumanje nje inkukhu inqunywe umlomo, kodwa uma kuke kwabikwa inkinga basho manje ukuthi isiko liyabheda.
Sibonga iSilo samaBandla ngokuthatha izinyathelo, ezihambisana nesikhathi esiphila kuso, ukubuyisa lolu siko lokusoka kwaZulu.
Ubuntu bethu mabungashintshi ngenxa yenkululeko nezobuchwepheshe, masiqhubeke senze okuhle ukuze isizwe sethu sidlondlobale.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Abe-eNCA bayaxolisa ngephutha odabeni lukaMandela
2012-12-12 10:04
Cape Town - Abesiteshi sezindaba sikamabonakude i-eNCA bazama ukulungisa iphutha elenzekile ngesikhathi bebika ngokulaliswa esibhedlela kwaloyo owabe engumengameli wezwe uNelson Mandela, beveza inkulumo kankosikazi wakhe yakudala.
Abezindaba baveze umkaMadiba uGraça Machel, ekhuluma enkulumweni yakudala, ethi ukhathazekile ngesimo sempilo umyeni wakhe akuso, bangachaza ukuthi akusiyo inkulumo yakamuva.
Isiteshi lesi sithole ukungatshazwa izindaba zaso, njengoba imithombo neyaphesheya kwezilwandle, yonke ibicaphuna le nkulumo yaso.
NgoLwesibili, kuzwakale umfundi wezindaba ku-eNCA uJeremy Maggs, exolisa ngaleli phutha elenzekile.
Isiteshi senza inkulumo noMachel, ngonyaka ka-2009, inkulumo ibingahlangene nakancane nokungeniswa esibhedlela kukaTata, kwakamuva.
Iphutha le-eNCA, liholele ekutheni imithombo eminingi yezindaba igcine ibika lo mbiko wakudala.
Imithombo ihlanganisa amaphephandaba nama-website, kanti lokhu akwenzekanga eNingizimu Afrika kuphela kodwa kwenzeke nasemazweni ahlanganisa iMelika, iNdiya, i-United Kingdom neSouth America.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Akutshalwe amaphoyisa eKapa - IFP
2012-10-11 16:50
Cape Town - Kumele kuhanjiswe isibalo esiningi samaphoyisa ezindaweni ezihlaselwe ubugebengu eKapa, kusho iqembu iNkatha Freedom Party, ngoLwesine.
Umkhulumeli weqembu uVelaphi Ndlovu uthi nsuku kwasa kubikwa ngokugqekeza nokugwazwa kwabantu ezindaweni ezifana naseKhayelitsha naseCape Flats.
Abahlali kuthiwa basabela izimpilo zabo kanjalo nezabantwana, imvamisa ababa yizisulu zodlame lwamaqembu ezigelekeqe.
"Kumele uNgqongqoshe wamaPhoyisa uNathi Mthethwa athumele amaphoyisa amaningi ezindaweni ezihlaselwe ubugebengu.
Umphakathi usuphelelwe ukuwethemba amaphoyisa, asikho isixazululo esikhona.”
I-IFP ithe umphakathi nawo kumele ube nendima ozoyidlala ekuzameni ukusebenzisana namaphoyisa, iqembu lithi kumele abahlali babe nezimpempe abazozishaya uma bebona ubugebengu kuze kuzohlabeka umkhosi.
UZweli Mnisi okhulumela ungqongqoshe, akatholakalanga ukuthi aphawule ngalolu daba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Balova kakhulu othisha bakuleli - Motshekga
2013-02-26 16:11
Cape Town – Sikhulu kakhulu isibalo sothisha abalovayo kuleli laseNingizimu Afrika, kusho uNgqongqoshe woMnyango wezeMfundo emazingeni aPhansi u-Angie Motshekga.
"Sinesibalo esiphezulu kakhulu sothisha abalovayo emazweni akwiSouthern African Development Community. Okungenani uthisha ngamunye ulova izinsuku ezevile ku-19 ngonyaka," kusho uMotshekga, ekhuluma nabezindaba ePhalamende.
Izibalo zoMnyango zithi ngo-2012 bebengu-392 000 othisha abaqashwe ezikoleni zomphakathi.
Uma uthisha oyedwa elove izinsuku ezingu-19, zigcina zingu-7 448 000, uma zihlanganiswa nezabanye.
Ungqongqoshe uthi kunokukhathazeka ngothisha abafika esikoleni sesevile isikhathi, waphinda waveza nokuthi eminyakeni emibili kusukela manje, zizobe zingasekho izikole zodaka.
"Ngonyaka ka-2015 zizobe zingasekho izikole zodaka kanti kuzothi kuphela lo nyaka wezimali, kuzobe sekulungiswe okungenani izikole ezingu-200.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
UZille 'akanamsoco' - ANC e-E Cape
2012-12-20 08:41
Ukuphawula komholi weDA uHelen Zille ngokukhethelwa esikhundleni futhi kukaMengameli Jacob Zuma ukuhola i-ANC akusikhathazi nakancane, kusho i-ANC e-Eastern Cape.
"Noma ngabe ubani obone ngephutha isitatimende sakhe asikhiphe ngemuva kokuqokwa kobuholi obuphezulu ku-ANC, uzovumelana nami ukuthi lesi sitatimende siwumbhedo nje," kusho okhulumela inhlangano uMlibo Qoboshiyane.
Uthe kungcono nokuphawula kwesidakwa kunokukaZille.
Lokhu kungeminye yemizamo yakhe esiphelelwe ngumsoco yokuhlasela i-ANC.
uZille wathi ukukhethwa kukaZuma kusho ukufa kwe-ANC, ngoba bahlangene ngenkohlakalo kule nhlangano.
UQoboshiyane uthe uZuma akaze atholwe enecala lenkohlakalo enkantolo.
"Ukwenza izinsolo ngalokhu kutshengisa ukungahloniphi," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Imile impilo kongenamazisiComment on this story
NONTUTHUKO NGUBANE
USEZAME ukuzibulala kabili uNksz Xolisile Mkhulise waseMgungundlovu ophuthelwe uhambo lokuyofunda phesheya ngenxa yenkinga yokungawutholi umazisi.
UNksz Mkhulise (22) akakaze abe nomazisi kodwa esikhundleni salokho unesitifiketi sokuzalwa esikhomba ukuthi uneminyaka engu-15.
Le nkinga uthe usezame ukuyilungisa iminyaka eyisikhombisa selokhu ashaya isitifiketi sabuya sinosuku lokuzalwa aqala ngalo ukuyofunda isikole.
“Benza iphutha babhala unyaka engaqala ngawo isikole njengonyaka wami wokuzalwa. Ngizalwe ngo-1991, ngaqala isikole ngo-1998. Okungixakayo sekuphele iminyaka eyisikhombisa ngilungisa le nto kodwa kuthiwa izincwadi zami zalahleka. Impilo yami imile ngoba angikwazi nokuqasheka, angikwazi nokufunda. Izinto zami zikhomba ukuthi ngineminyaka engu-15,” kusho uNksz Mkhulise.
Le ntokazi iqede uMatric ngo-2011, ngesikhathi isafunda yaba ngomunye umfundi owaba senhlanhleni watonyulwa nguMnyango wezoLimo ukuba ayoqhuba izifundo zakhe zezoLimo phesheya.
“Ngenxa yokungabi nawo umazisi angikwazanga ukuya phesheya, ngaleso sikhathi ngabona sengathi impilo yami iyaphela. Ngasizwa udadewethu sengilenga esihlahleni ngizama ukuzibulala. Isikhathi esiningi bese ngihlala ngokugadwa ngoba bengihlala ngicabanga ukuthi impilo ngabe ingcono ukuba ngiyakwazi ukuthola ipasi,” kusho yena.
Uthe inkinga yakhe useyihambele wonke amahhovisi woMnyango wezaseKhaya kodwa engalutholi usizo.
“Manje angisazi ukuthi ngizokwenzenjani ngoba impilo yami imile. Akukho lapho ngingayanga khona.
Sekufike lapho ukucabanga kuphela, iminyaka iyahamba kodwa ngilokhu ngibambeke eminyakeni engu-15 ekuthiwa nginayo,” kusho yena.
Ngenxa yale minyaka evela esitifiketini sakhe akakwazi ukushaya umazisi ngoba uzophuma neminyaka ekungeyona.
Isibongo sakhe siphinde sangabhalwa ngendlela kulesi sitifiketi nokwenze angakwazi ukubhalisela esikhungweni semfundo ephakeme.
“Ngiyafaka izicelo zokufunda ngithathwe kodwa inkinga ivele uma sengibhalisa, abakwazi ukuthatha umuntu oneminyaka engu-15 nesibongo sami asingafani nesitifiketi sikaMatric. Noma ngifuna umsebenzi abaqashi abakwazi ukungibhalisa ngoba anginawo umazisi,” kusho uNksz Mkhulise.
Ngesikhathi sokuloba izolo akazange atholakale owoMnyango wezaseKhaya ogunyaziwe ukuthi akhulume nabezindaba.
Okukhulunywe nabo bathe angeke bakwazi ukusiza ngoba bengagunyaziwe ukuphawula.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
UMngqithi usezohola iChippa United
2012-07-09 14:04
Johannesburg - Njengoba kuke kwaphuma imibiko yokuthi uManqoba Mngqithi weshelwa yiChippa United, sekuqinisekisiwe ukuthi uzohola leli qembu kusizini ka-2012/13, kubika iKickOff.com.
Umnikazi weChilli Boys uChippa Mpengesi watshela lo mthombo wezindaba ngesonto eledlule ukuthi ngeke amdedele umqeqeshi wakhe uRoger Sikhakane, nowaholela leli qembu ekunqobeni ukuze likhushulelwe Premiership.
“Sinomqeqeshi oliqondayo iqembu ngakho ngeke senze shintsho," kusho uMpangesi ngaleso sikhathi.
Kodwa manje useshaye ingwiji njengoba eseqashe lowo owake waqeqesha amaZulu neGolden Arrows, uMngqithi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
UPlumtree uzocasula abamaStormersComment on this story
MALIBONGWE MDLETSHE
UKHIYE wokushaya amaStormers eNewlands ngokuqonda komqeqeshi wamaSharks uJohn Plumtree, wukuphula umoya wabalandeli baseKapa kuqala ubenze badinwe bengaphumeleli ukunika umfutho iqembu labo elicijwa ngu-Allister Coetzee.
Lo mdlalo ozocacisa ngeqembu laseNingizimu Afrika elizodlulela kowamanqamu ombango wesicoco seVodacom Super Rugby sika-2012, uzoba seNewlands Stadium eKapa ngoMgqibelo ngo-5.05 ntambama.
UPlumtree uthe ukuze asheshe aqede ngabalandeli bamaStormers, abafana nomdlali ka-16 enkundleni, kuzomele ezakhe ziwahlasele zibekwa amaStormers njengoba benzile kumaReds e-Australia ngempelasonto edlule.
“Ukuze ungazitholi usubhekene nezimbila zithutha eNewlands kumele uqale ucasule abalandeli bakhona ungabavumeli bahlokome. Indlela yokwenza lokhu iyodwa, wukubavimbela ukuba bangalitholi ibhola ubenze bakulandele ngemuva. Yilokho esikwenze e-Australia ngesiwombe sokuqala,” kusho uPlumtree.
Indlela yamaSharks ebheke kulo mdlalo we-semi final ayizange ibe lula neze kwazise idlule kumaCheetahs emdlalweni wokugcina wamaphuzu ukuze angene esixhantini samaqembu ayisithupha asale embangweni wesicoco.
Ngemuva kwalokho iqembu laseThekwini lilibangise eSuncorp Stadium lapho lifike lanenebula khona ompetha banyakenye amaReds ngo 30-17 ngoMgqibelo emini.
Namuhla abafana bakaPlumtree balibangise eKapa, hhayi ngoba befuna ukuyozijwayeza isimo sezulu kodwa ngoba umqeqeshi wabo ufuna bavakashele imindeni yabo kwazise kunedlanzana eliqhamuka khona.
UPlumtree uthe nakuba bezimisele ngokusheshe bawangene amaStormers kodwa ngeke bazixake ngokuthi wona adlala kanjani ngoba lokho kuzobe kusho ukuthi kumele bachithe imizuzu yokuqala bebukela futhi belandela ibhola.
“Kulesi sigaba somqhudelwano kufanele ukukhohlwe ukuthi udlala ekuhambeni. Ngeke sizixake ngokuthi bona bafuna ukudlala ngokukhahlela ibhola isikhathi esiningana noma bafuna ukusihlasela ngokusuka nalo emuva noma bafuna ukusivalela emgqeni wethu ka-22. Sizogxila kokumele sikwenze,” kusho uPlumtree.
La maqembu azoya kulo mdlalo esazi kahle ukuthi azobhekana nobani kowamanqamu kwazise i-semi final yokuqala phakathi kweChiefs neCrusaders izodlala ngoLwesihlanu ngo-8.30 ekuseni.
Kule sizini amaStormers yiwona acoshe amaphuzu amabhonasi amancane kunawo wonke amaqembu kodwa yiwona anqobe imidlalo eminingi kunawo wonke amaqembu futhi awakaze ashaywe ekhaya.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
'Uhulumeni akayinakile eyokubulawa kwabalimi'
2012-11-27 14:03
Johannesburg - Ukubulawa nokuhlaselwa kwabalimi kuleli kuyakhathaza kanti kumele kuthathwe njengesihlava esihlasele leli lonke, kusho iSolidarity Research Institute (SRI) ngoLwesibili.
"Lezi zigameko kumele zisukunyelwe futhi zikhuzwe ngoba zibukeka zanda kuleli," kusho i-SRI embikweni ewuchibiyele ngokuhlanganyela nabanye ochwepheshe.
Lo mbiko uyingxenye yomkhankaso omelene nokubulawa kwabalimi oqhutshwa yiSolidarity, i-SRI, i-Afriforum neKraal Uitgewers.
Ephawula ngalo mbiko, lowo oyisekela likaNobhala kuSolidarity uDirk Hermann uthe uhulumeni "iyadembesela" ngokungalusukumeli lolu daba lokuhlaselwa kwabalimi kanjalo nokuyiswa kwabo kwagoqanyawo.
"Uhulumeni ukushaya indiva ukumemezela ukuhlaselwa kwabalimi njengobugebengu obuhamba phambili, ngoba uhulumeni uthi kunjengazo zonke izigameko zokubulawa kwabantu," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UZuma uxwayise i-ANC ngamahlubuka
2012-12-21 09:01
Bloemfontein - UMengameli we-ANC uJacob Zuma ufunge wagomela ukuthi uzolwisana nokuqembuka ukuze kubhekanwe namahlubuka kanjalo namalungu afaka inhlangano ezinkantolo.
"Ngokuthola imfundo yezombusazwe nokuthuthukiswa kwamaqabane kanjalo nokubhekana ngqo nalabo abaziphatha budlabha, sizokwazi ukulwisana nomkhuba ongasile esesike sawubona kule minyaka," esho ngesikhathi kugoqwa ingqungquthela yeqembu ebiseMangaung.
"Lokhu kubandakanya ukuqembuka, ukutshala uqhekeko nokudideka ngaphakathi enhlanganweni, ukusetshenziswa kwemali ukuze kuthengwe amalungu, izikhundla noma ukuba nomthelela enhlanganweni, ukugxibhana nokuhlaselwa kwamalungu e-ANC."
UZuma umemezele ukuthi uSekela Mengameli Kgalema Motlanthe, nokhale ngaphansi ekuphonseleni uZuma inselelo kwesobumengameli, uzoba yinhloko yohlelo lwemfundo yezepolitiki kuleli qembu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UGaga ufuna i-albhamu entsha ibe ulozolo lweminyaka
2011-02-10 12:09
New York - Yize kusengunyaka ka-2011 kodwa umculi uLady Gaga ufuna i-albhamu yakhe entsha esihloko sithi Born This Way ibe ngehambe phambili eminyakeni eyishumi.
Lo mculi utshele iphephabhuku iVogue likaMashi ukuthi abalandeli bakhe bafanelwe ukuthola into ecokeme. Uthi akafundi ukuqopha into 'kawonkewonke.'
Icwecwe elisha legama elifana nele-albhamu lichaza ngokuzigqaja kwabantu besilisa abathandana bodwa, nathi lo mculi walibhala emizuzwini engu-10 nje vo.
Ngaphambilini kuleli sonto, uLady Gaga ubhale kuTwitter ukuthi leli culo lizozwakala okokuqala emsakazweni waseMelika ngoLwesihlanu.
ULady Gaga waqokelwa izindondo eziyisithupha emcimbini wamaGrammy Awards ngeSonto.
I-albhamu iBorn This Way izotholakala ngoMeyi ezitolo.
- Sapa - AP


text:
UJudith uzoqopha bukhoma egubha iminyaka eyishumi esemculweniComment on this story
ISIHLABANI somculo we-jazz, uJudith Sephuma (osesithombeni) sizogubha iminyaka ewu-10 sikulo mkhakha ngokuqopha i-albhamu sicula bukhoma nezobe iqukethe i-DVD ne-CD.
Lo msebenzi wakhe omusha obizwa ngokuthi A Legacy: Live in Concert uzobe ugxile ohambweni lwakhe kwezomculo kuze kube yimanje.
UJudith uthembisa ukuvezela abalandeli bakhe uthando lokudlala bukhoma analo kuyona yonke ingoma ekule albhamu.
I-CD ezophuma ngoJulayi 30 nonyaka ilandelwe yi-DVD ngoSepthemba 3 ezobe iqukethe izingoma ezingu-22.
Le DVD izobe iphelezelwa yi-CD ebizwa ngeLive at the Market Theater, enezingoma ezingu-12 eyaqoshwa bukhoma ngo-2002 kodwa yangakhishwa kanti ngayo uJudith uthi ubonga abalandeli bakhe abalokhu bemeseke njalo.
Kwi-DVD yakhe ezoba ngamahora amabili uzobe ebophele enye inkakha yomculo we-jazz u-Oliver Mtukudzi nabanye abaculi kanti uzobe ehambisana ne-orchestra.
UJudith uthi kade kwakuyiphupho lakhe ukuqopha i-DVD bukhoma njengoba nabalandeli bakhe bese bembuza ukuthi uzoyenza nini.
Uthi noma ekuthanda ukuqopha estudiyo kodwa wakhuliswa ngokucula bukhoma ne-ochestra futhi lokhu kwenza eze nomuzwa ohlukile njalo uma esesteji.
“Ngikholwa wukuthi ngilinde kwaze kwafika isikhathi esifanele ukukhipha le DVD njengoba nomsebenzi wami usuze wafika kuleli zinga,” kusho uJudith.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Uhulumende Uqinisa Imizamo Yokulwisa Isihudo
Abantwana abaleminyaka engaphansi kwemihlanu sebezahlatshwa ijekiseni kusukela kuwonalo umnyaka ukubavikela ukuhlaselwa ngumkhuhlane lo
Sithandekile Mhlanga
08.01.2013 19:16
WASHINGTON—
Uhulumende uthi abantwana abaleminyaka engaphansi kwemihlanu sebezahlatshwa ijekiseni kusukela kuwonalo umnyaka, ngendlela yokubavikela ukuhlaselwa ngumkhuhlane wesihudo.
Lokhu kuvezwe nguNkosikazi Portia Manangazira, isiphathamandla sogatsha lukahulumende olubona ngezempilakahle kungxoxo ayiqhube le Studio 7. UNkosikazi Manangazira uqhubeke wathi minengi imizamo uhulumende ayenzayo eyokwenqabela ukumemetheka kwalumkhuhlane obikwa usubulele abantu abambalwa, wahlasela abayingxenye yesigidi ngomnyaka ka 2012 kuphela.
UMnu. Mfundo Mlilo, umqondisi wenhlanganiso elwela amalungelo ezakhamizi, i-Combined Harare Residents Association, utshele uSithandekile Mhlanga weStudio 7 ukuthi ukuswelakala kwamanzi kulelidolobho yikho okubangela ukuthi umkhuhlane lo umemetheke, ikakhulu emalokitshini eGlenview, Glenorah, le Mbare.
Ingxoxo LoMnu. Mfundo Mlilo


text:
Kutholakale umsebenzi wasendlini ebulewe
2012-12-12 12:02
Johannesburg - Umsebenzi wesendlini utholakale eshonile endlini esepulazini likabasi wakhe eKraalhoek, ngaseRustenburg, kusho amaphoyisa aseNorth West, ngoLwesithathu.
Owesifazane oneminyaka engu-43 ubudala utholakale egumbini lokuphumula ngoLwesibili, etholwa ngumsebenzi wasengadini, nomunye umsebenzi wakuwo lo muzi, kulandisa uLieutenant Colonel Lesego Metsi.
Kukholakala ukuthi utholwe yinhlamvu, engene ngomnyango wasegalaji njengoba kutholakale igobolobho lesibhamu esiyi-9mm.
Isisebenzi besigade umuzi njengoba ubasi eseholidini.
"Yonke impahla ehlanganisa izimoto, amaselula nempahla yasendlini, kunjengoba kunjalo. Akukaze kuthintwe," kusho uMetsi.
Amaphoyisa ayaphenya.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
WASHINGTON DC—
Inhlanganiso elwela ukulotshwa kwesisekelo sombuso esitsha eyeNational Constitutional Assembly (NCA) ithi isilungiselela umkhankaso wayo wokukhuthaza uzulu ukuthi angemukeli isisekelo sombuso esitsha esilotshwa ngabe COPAC.
Lokhu kulandela ukuvumelana kwamabandla akuhulumende kukho konke obekuhlupha ekulotshweni kwesisekelo lesi. Abe NCA bavele baphambana lomnqondo wokuthi isisekelo sombuso esitsha silotshwe ngamabandla akuhulumende akudale lephalamende. Lokhu yikho osokubangela ukuthi manje lumsebenzi ukhanya ususiya emaphathelweni abe NCA besithi owabo umsebenzi usuqhalisam wokukhuthaza uzulu ukuthi avothe engemukeli lesi sisekelo sombuso esitsha, kukhetho lweReferendum.
UMongameli Mugabe, uMnu Morgan Tsvangirai loMnu Welshman Ncube sebekhangelelwe ukuhlangana kusikhatshana esizayo baphume lelanga okuzakwenziwa ngalo i-Referendum uzulu atsho ukuthi uyasamukela na isisekelo lesi kumbe hatshi.
Kodwa isiphathamandla seNCA uMnu Alois Dzvairo uthi sebezaqalisa ukukhuthaza uzulu ukuthi ale ukwamukela isisekelo lesi.
Ingxoxo LoMnu Alois Dzvairo


text:
Kubuyelwa emakilasini e-DUT
2013-02-06 10:05
Durban - Kubhekeke ukuthi kuqale ukufunda esikhungweni semfundo ephakeme eThekwini, iDurban University of Technology, kulandela ukuthi kumiswe okwesikhashana ngoLwesibili, kubika iNewswatch.
Amakilasi amiswe ngemuva kokubheduka kombhikisho wabafundi.
UDaliso Gumede, osesigungwini iStudent Representative Council uthi abaphathi besikhungo kanjalo nabamele abafundi bafinyelele esivumelwaneni.
UGumede
uthi kwezinye zezinto ekuvunyelwane ngazo wukuthi abafundi abangu-300 abazokwenza unyaka wokuqala, batholelwe izindawo zokuhlala isikhashana.
Uthi nabeNational Student Financial Aid Scheme sebevumile ukwelekelela abafundi abangu-33 abazokwenza iBtech.
"I-SRC kanye nabaphathi babe nesivumelwano. Okwamanje sesimisiwe isiteleka, kuzoqhubeka ukufunda," kuchaza uGumede.
"Sanelisekile siyi-SRC nabo bonke abafundi."
Abaphathi besikhungo babike ukuthi isicazwe yaphela imali engu-R234 million ekubhekwe ukuthi ilekelele abafundi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kulengiswe umama kwabulawa nezingane ezine
2012-12-03 12:03
Johannesburg - Kutholakale owesifazane elenga esihlahleni esibuqamama ngamakhilomitha amathathu nasemkhukhwini wakhe, ekube sekutholakala kuwo izingane zakhe ezine zibulewe.
Lokhu kwenzeke eSkeerpoort, eNorth West, kusho amaphoyisa.
Izingane ezibulewe ziseminyakeni esukela ezinyangeni ezintathu, iminyaka emibili, eneminyaka eyisikhombisa kanjalo neneminyaka eyishumi ubudala.
Izingane zitholwe nguyise wazo, kusho okhulumela amaphoyisa uLieutenant Colonel Sabata
Mokgwabone, ubaba wezingane kuthiwa ubecabanga ukuthi zilele wase ethuswa ukubona zithatha isikhathi eside zingavuki.
"Unkosikazi utholakale elenga esihlahleni, elenga ngendwangu ebomvu."
UMokgwabone uthi ubaba wezingane ugcine ukuzibona ziphila ngoMgqibelo, imbangela yokubulala ayikaziwa.
– Landela Izindaba News24 kuTwitter
(@IzindabaNews24).
- SAPA